#2638: Membaca al-Quran di Kubur

Soalan:
Assalamualaikum Dato’ Seri. Apakah hukum membaca al-Quran di kubur?
Jawapan:
Alhamdulillah, segala puji bagi Allah SWT, selawat dan salam kepada Junjungan Besar Nabi Muhammad SAW, isteri dan ahli keluarga Baginda, para sahabat Baginda serta orang-orang yang mengikuti jejak langkah Baginda sehingga Hari Kiamat.
Umumnya, membaca al-Quran termasuk dalam ibadah dan merupakan sebaik-baik zikir. Bahkan Allah SWT mengangkat kedudukan suatu kaum dengan al-Quran. Hal ini adalah sebagaimana riwayat daripada Umar bin al-Khattab R.A, bahawa Rasulullah SAW bersabda:
إِنَّ اللَّهَ يَرْفَعُ بِهَذَا الْقُرْآنَ أَقْوَامًا وَيَضَعُ بِهِ آخَرِينَ.
Maksudnya:
 “
Sesungguhnya Allah mengangkat suatu kaum dengan al-Quran ini dan merendahkan kaum yang lain dengannya.
”
Riwayat Muslim (817); Ibn Majah (218); Ibn Hibban (772)
Maknanya, sesiapa yang beriman dengan al-Quran, memuliakan kedudukannya dan beramal dengannya, maka Allah SWT akan mengangkat kedudukannya di dunia dan akhirat serta mengurniakannya
ke‘izzahan
 dan kemuliaan, manakala sesiapa yang tidak beriman dengan al-Quran atau tidak memuliakan kedudukannya, maka Allah SWT akan merendahkan dan menghinakannya di dunia dan akhirat, sekalipun dia ada kedudukan atau kemuliaan pada kaca mata manusia. (Lihat
al-Mafatih fi Syarh al-Masabih
, 3/67-68;
Tatriz Riyadh al-Salihin
 oleh Faisal bin ‘Abd al-‘Aziz al-Mubarak, hlm. 581).
Selain itu, terdapat riwayat daripada al-Nawwas bin Sam‘an R.A, katanya: Aku mendengar Rasulullah SAW bersabda:
يؤتي بالْقُرْآنُ يوم القيامة وَأَهْلُهُ الَّذِينَ كانوا يَعْمَلُونَ بِهِ، تَقْدُمُهُ سُورَةُ الْبَقَرَةِ وَآلُ عِمْرَانَ. – وَضَرَبَ لَهُمَا رَسُولُ اللَّهِ صَلَّى اللَّهُ عَلَيْهِ وَسَلَّمَ ثَلَاثَةَ أَمْثَالٍ مَا نَسِيتُهُنَّ بَعْدُ. – قَالَ: كَأَنَّهُمَا غَمَامَتَانِ أو ظُلَّتَانِ سَوْدَاوَانِ بَيْنَهُمَا شَرْقٌ أَوْ كَأَنَّهُمَا فِرْقَانِ مِنْ طَيْرٍ صَوَافَّ تُحَاجَّان عَنْ صَاحِبِهِمَا.
Maksudnya:
 “Didatangkan al-Quran pada hari kiamat bersama ahlinya (pembacanya) yang mengamalkannya (di dunia), didahului oleh Surah al-Baqarah dan Ali Imran. — (Al-Nawwas berkata): Rasulullah SAW membuat perumpamaan untuk keduanya (Surah al-Baqarah dan Ali Imran) dengan tiga perumpamaan yang tidak akan aku lupakan selamanya — Baginda bersabda: Kedua-duanya (akan datang) seperti dua awan tebal atau dua payungan hitam yang mana antara kedua-duanya ada sinaran (atau pancaran) cahaya atau kedua-duanya seperti dua pemisah pada kawanan burung yang membentangkan sayapnya dan berhujah untuk pemiliknya.”
Riwayat Muslim (805)
Dapat difahami daripada lafaz “الَّذِينَ كانوا يَعْمَلُونَ بِهِ” dalam hadith di atas bahawa sesiapa yang membaca al-Quran tetapi tidak beramal dengannya, maka mereka tidak termasuk dalam kalangan ahli al-Quran. Bukan itu sahaja, al-Quran juga tidak akan memberi syafaat kepada mereka, bahkan al-Quran itu pula menjadi hujah ke atas mereka — dan bukannya hujah buat mereka. (Lihat
Mirqah al-Mafatih Syarh Misykah al-Masabih
, 4/1461).
Terdapat hadith yang menyatakan bahawa pada setiap ayat dan kalimat al-Quran ada pahala dan ganjaran buat sesiapa yang membacanya. Hal ini adalah sebagaimana riwayat daripada Abdullah bin Mas‘ud R.A, bahawa Rasulullah SAW bersabda:
 مَنْ قَرَأَ حَرْفًا مِنْ كِتَابِ اللهِ، فَلَهُ بِهِ حَسَنَةٌ، وَالْحَسَنَةُ بِعَشْرِ أَمْثَالِهَا، لَا أَقُولُ: {الم} حَرْفٌ، وَلَكِنْ أَلِفٌ حَرْفٌ، وَلَامٌ حَرْفٌ، وَمِيمٌ حَرْفٌ
Maksudnya:

“Sesiapa yang membaca satu huruf daripada kitab Allah (al-Quran), maka baginya satu kebaikan (pahala). Dan satu kebaikan itu dilipat gandakan menjadi sepuluh kebaikan semisalnya. Tidaklah aku mengatakan: Alif, lam, mim itu satu huruf, akan tetapi alif itu satu huruf, lam itu satu huruf dan mim itu satu huruf.”
Riwayat al-Tirmizi (2910)
Menurut Majdi bin ‘Abd al-Wahhab al-Ahmad, pada lafaz “لا أقولُ: آلم حرفٌ” terdapat suatu penegasan dan penjelasan bahawa setiap huruf daripada al-Quran ada pahala bagi membacanya. Bahkan janganlah menyangka bahawa “الم” (Alif, lam, mim) itu adalah satu huruf, tetapi alif itu adalah satu huruf dan sepuluh kebaikan diberikan bagi membacanya, begitu juga lam itu satu huruf dan sepuluh kebaikan diberikan bagi membacanya, dan begitu juga mim itu satu huruf dan sepuluh kebaikan diberikan bagi membacanya. Justeru, pada hadith di atas terdapatnya anjuran untuk memperbanyakkan bacaan al-Quran yang merupakan zikir yang agung, yang diberikan ganjaran pahala berlipat ganda (bagi sesiapa yang membacanya). (Lihat
Syarh Hisn al-Muslim
, hlm. 52).
Tambahan lagi, al-Quran juga memberi manfaat kepada orang yang membaca dan mendengarnya. Oleh kerana itu, Allah SWT memerintahkan orang yang beriman untuk mendengar al-Quran dengan baik apabila ia dibacakan. Firman Allah SWT:
وَإِذَا قُرِئَ الْقُرْآنُ فَاسْتَمِعُوا لَهُ وَأَنْصِتُوا لَعَلَّكُمْ تُرْحَمُونَ
Maksudnya:
“
Dan apabila al-Quran itu dibacakan, maka dengarlah akan dia serta diamlah (dengan sebulat-bulat ingatan untuk mendengarnya), supaya kamu beroleh rahmat.
”
(Surah al-A‘raf: 204)
Bukan itu sahaja, malah Rasulullah SAW sendiri meminta para sahabat R.Anhum supaya memperdengarkan bacaan al-Quran kepada Baginda SAW. Terdapat hadith menyatakan bahawa Rasulullah SAW meminta Abdullah bin Mas‘ud R.A membacakan al-Quran:
اقْرَأْ عَلَيَّ. قُلْتُ: يَا رَسُولَ اللَّهِ، آقْرَأُ عَلَيْكَ وَعَلَيْكَ أُنْزِلَ؟ قَالَ: نَعَمْ. فَقَرَأْتُ سُورَةَ النِّسَاءِ حَتَّى أَتَيْتُ إِلَى هَذِهِ الآيَةِ: {فَكَيْفَ إِذَا جِئْنَا مِن كُلِّ أُمَّةٍ بِشَهِيدٍ وَجِئْنَا بِكَ عَلَىٰ هَـٰؤُلَاءِ شَهِيدًا}، قَالَ: حَسْبُكَ الآنَ. فَالْتَفَتُّ إِلَيْهِ فَإِذَا عَيْنَاهُ تَذْرِفَانِ.
Maksudnya:
 “
Bacalah (al-Quran) kepadaku.” Aku berkata: “Wahai Rasulullah, adakah aku membacakan kepadamu, sedangkan ke atasmu ia diturunkan?” Baginda bersabda: ‘Ya.’ Lalu aku membaca surah al-Nisa’ sehingga aku sampai (bacaan) pada ayat ini:
 {فَكَيْفَ إِذَا جِئْنَا مِن كُلِّ أُمَّةٍ بِشَهِيدٍ وَجِئْنَا بِكَ عَلَىٰ هَـٰؤُلَاءِ شَهِيدًا}
(Maksudnya: “Maka bagaimanakah (keadaan orang-orang kafir pada hari akhirat kelak), apabila Kami datangkan dari tiap-tiap umat seorang saksi (iaitu Rasul mereka sendiri menjadi saksi terhadap perbuatan mereka), dan Kami juga datangkan engkau (wahai Muhammad) sebagai saksi terhadap umatmu ini?”) [Surah al-Nisa’: 41]. Baginda bersabda: ‘Cukuplah sehingga ayat ini.’ Lalu aku menoleh ke arah Baginda, ternyata kedua-dua matanya menitiskan air mata.
”
Riwayat al-Bukhari (5050)
Maka, orang yang mendengar al-Quran juga mendapat pahala jika disertai dengan adab-adabnya dan menghayati bacaan al-Quran tersebut. Walau bagaimanapun, pahala orang yang mendengar al-Quran tidak sama dengan

orang yang membacanya. Ini kerana orang yang membaca al-Quran akan mendapat pahala yang lebih besar dan fadhilat daripada bacaannya tersebut
sebagaimana hadith yang telah disebutkan di atas.
Membaca al-Quran di Kubur
Para ulama’ berbeza pendapat berkenaan hukum membaca al-Quran di Kubur kepada dua pendapat:
Pertama:
Pendapat yang Membenarkan
Tidak makruh untuk membaca al-Quran di kubur dan ini merupakan pendapat yang terpilih dalam mazhab Hanafi, salah satu pendapat dalam mazhab al-Syafi’i, mazhab Hanbali.
Imam al-Syaukani dalam Fath al-Qadir berkata: “Ulama’ berbeza pendapat berkenaan duduknya pembaca-baca al-Quran untuk membacanya di kubur, dan pendapat yang terpilih ialah ia tidaklah makruh (Lihat
Fath al-Qadir
, 2/142)
Al-Mardawi berkata: “Tidak dimakruhkan membaca al-Quran dikubur mengikut riwayat yang paling sahih antara dua riwayat dan ini merupakan mazhab kami.” (Lihat
al-Insaf
, 2/557)
Ibn Muflih berkata: “Kata: Tidak dimakruhkan membaca al-Quran di atas kubur di kawasan perkuburan sebagaimana dinaskan, merupakan merupakan pendapat dalam mazhab, dikatakan ia adalah harus dan dikatakan juga ia adalah digalakkan.” Lihat
al-Furu’
, 2/305)
Dalil yang membenarkan pendapat ini adalah sebagaimana riwayat Abu Bakar R.A, bahawa Rasulullah SAW bersabda:
مَنْ زَارَ قَبْرَ وَالِدَيْهِ أَوْ أَحَدِهِمَا يَوْمَ الجُمُعَةِ فَقَرَأَ عِنْدَهُ {يس} غُفِرَ لَهُ
Maksudnya:
siapa yang menziarahi kubur orang tuanya setiap hari Jumaat dan membaca disisi mereka surah Yasin, akan diampunkan dosanya.
Riwayat Ibn ‘Adiy dalam
al-Kamil fi al-Dhu’afa’

(5/151) , Abu Nu’aim dalam
Akhbar Asbahan

(2/323) dan Abd al-Ghani al-Maqdisi dalam
al-Sunan.
Hadith ini dinilai maudhu’ oleh Ibn al-Jauzi dalam
al-Maudhu’at
 (3/239)
Begitu juga dengan riwayat daripada Anas R.A bahawa Rasulullah SAW bersabda:
 مَنْ دَخَل الْمَقَابِرَ فَقَرَأَ فِيهَا يس خَفَّفَ عَنْهُمْ يَوْمَئِذٍ، وَكَانَ لَهُ بِعَدَدِهِمْ حَسَنَاتٌ
Maksudnya:
 “Sesiapa yang memasuki kawasan perkuburan lalu membaca di dalamnya surah Yasin maka diringankan azab kepada ahli kubur di hari tersebut dan bagi mereka (orang yang membaca al-Quran) adalah memperoleh pahala kebaikan”
Riwayat al-Tha’labi dalam
al-Kasyf al-Bayan
 (8/119). Hadith ini dinilai
maudhu’
berdasarkan kitab
al-Silisilah al-Dha’ifah
 (1246).
Hadith juga ini disebut oleh al-Zubaidi dalam
Ithaf al-Mutqin
 (10/373) dan disandarkan kepada Abd al-Aziz penulis
al-Khalal
.
Selain itu, terdapat juga riwayat daripada Ibnu Umar bahawa:
 أَنَّهُ أَوْصَى إذَا دُفِنَ أَنْ يُقْرَأَ عِنْدَهُ بِفَاتِحَةِ الْبَقَرَةِ وَخَاتِمَتِهَا
Maksudnya:
“Sesungguhnya beliau berwasiat bahawa apabila beliau dikebumikan, maka dibacakan disisinya dengan awal permulaan surah Al-Baqarah dan akhir surah Al-Baqarah”.
Riwayat al-Tabarani dalam al-Mu’jam al-Kabir (491), Ibn Ma’in dalam
Tarikh
nya (5238) dan al-Baihaqi dalam al-Sunan al-Kubra (6860)
Kedua:
Pendapat Yang Tidak membenarkan
Antara pendapat yang memakruhkan membaca al-Quran di kubur ialah satu pendapat dalam mazhab Hanafi dan Maliki, riwayat daripada Imam Ahmad, dan pendapat ini dipilih oleh Syeikh al-Islam Ibn Taimiyah.
Hal ini kerana membaca al-Quran di kubur bukanlah daripada perbuatan Nabi SAW, para sahabat baginda R.Anhum, bukan juga daripada para salaf, dan tidak pernah disampaikan daripada sesiapapun dengan riwayat yang sahih dalam kalangan mereka berkenaan hal ini, dan ia adalah bid’ah yang tidak diketahui asalnya. (Lihat
al-Insaf
, 2/558;
Hasyiah al-Dusuqi
, 1/4233;
al-Fatawa al-Kubra
, 3/34)
Syeikh Muhammad bin Ahmad ‘Ulaisy al-Maliki berkata, “Dimakruhkan membaca al-Quran kepada orang yang mati, iaitu selepas kematiaanya, dan juga di atas kuburnya, kerana ia bukanlah amalan salaf al-soleh, dan ia juga menafikan tujuan mentadabbur al-Quran pada hal orang yang mati itu. (Lihat
al-Minah al-Jalil
, 1/509).
Disebutkan dalam
al-Fatawa al-Kubra
 bahawa bacaan al-Quran ketika  pengembumian adalah perkara ma’thur secara umumnya, tetapi selepas daripada itu, tidak ada athar atau riwayat berkenaannya. (Lihat
al-Fatawa al-Kubra
,
3/25)
Syeikh Abdullah Al-Hamid memilih untuk tidak membenarkan pembacaan al-Quran di atas kubur. Beliau menyatakan dalam penjelasannya mengenai perkara yang dinyatakan dalam kitab
al-Raudh al-Murabba
‘: “Tidaklah diharamkan pembacaan al-Quran di atas kubur.” Ini adalah pendapat Mazhab Hanbali. Mereka membaca surah Yasin di kubur dan mereka berpendapat bahwa dengan membaca surah ini, mereka akan mendapatkan pahala dan kebaikan sesuai dengan jumlah huruf di dalamnya. Mereka juga menyebut bahawa Ibn Umar menasihatkan untuk membaca Fatihah dan akhir surah Al-Baqarah di samping kuburnya. Namun, kita harus mengetahui bahawa ini adalah amalan bid’ah  yang tidak ada asal padanya meskipun orang-orang menyebutkan hal ini, tetapi tidak ada bukti yang sahih daripada Nabi Muhammad SAW tentang hal ini, dan tidak seharusnya kita melakukan pembacaan di atas kubur atau di kawasan kuburan sama sekali. Semua tindakan ini adalah bid’ah, dan riwayat-riwayat yang menyebutkan hal ini tidak memiliki dasar yang sahih. Dan kita mengetahui bahwa jika Nabi Muhammad SAW menyebutkan hal seperti ini, maka hal itu pastilah ia akan sampai dalam kalangan masyarakat kerana ramai sahabat yang wafat di zaman Nabi SAW. Namun, tidak ada riwayat yang sahih yang menyatakan bahawa baginda membaca surah Yasin atau menyuruh para sahabat membacanya, dan tidak ada bukti juga daripada para Khalifah Khulafa’ al-Rasyidin atau yang lainnya. Semua ini hanyalah riwayat atau athar yang tidak memiliki dasar yang sahih. Amalan yang benar adalah dengan kita boleh berdoa untuk mereka, seperti yang diajarkan oleh Nabi SAW: “Berdirilah di sisi kubur saudaramu, mintalah ampun untuknya, dan mohonkan keteguhan baginya, kerana dia kini sedang ditanya.” Ini adalah Sunnah. Tetapi membaca surah
Tabarak
 (al-Mulk), Yasin, atau al-Baqarah di atas kubur adalah bid’ah yang tidak ada asal padanya.” (Lihat
Ikhtiyarat Syeikh Abdullah bin Hamid wa Ara’ahu al-Fiqhiyah
, 2/86-87)
Selain itu, Jawatankuasa Fatwa Negeri Perlis kali ke- 43/2019 pada 17-18 September 2019 bersamaan 17-18 Muharram 1441H, mengeluarkan fatwa berkenaan Bacaan Al-Quran Di Tanah Perkuburan: “Tiada riwayat yang sahih daripada Nabi SAW melakukan atau menggalakkan upacara membaca al-Quran di kubur selepas pengebumian. Sebaliknya yang ada hanyalah amalan Ibn ‘Umar RA yang membaca al-Quran semasa proses pengebumian. Namun demikian riwayat ini dipertikaikan kesahihannya oleh sebahagian ulama hadis. Dalam kalangan para ulama seperti al-Imam al-Syafi’ie, Syeikh al-Islam Ibn Taimiyyah dan selain mereka membolehkan membaca ayat-ayat al-Quran semasa pengebumian. Sementara para ulama yang lain seperti al-Imam Abu Hanifah, al-Imam Malik, satu riwayat daripada al-Imam Ahmad tidak mengharuskan bacaan al-Quran di perkuburan, bahkan dalam satu riwayat al-Imam Ahmad menganggapnya sebagai bid’ah. Adapun membaca doa untuk si mati di kubur adalah sunnah Nabi SAW. Seseorang boleh membaca doa yang dipetik dari al-Quran ataupun hadis ataupun dari dirinya sendiri bagi mendoakan keampunan dan kebaikan untuk si mati. Hal ini boleh dilakukan sama ada bersendirian atau mengaminkan doa orang lain. Maka dengan ini tiada sebarang dalil yang menyokong upacara membaca atau mengkhatamkan al-Quran selepas tamat proses pengebumian di kubur. Adapun semasa pengebumian jenazah, telah berlaku khilaf pendapat dalam kalangan ulama. Namun bagi orang yang hendak membaca al-Quran semasa pengebumian tidak boleh mengadakan kaifiat dan cara yang khusus kerana itu termasuk di dalam mengada-adakan perkara yang tidak mempunyai nas. Sebaliknya dia boleh membaca apa-apa ayat al-Quran yang hendak dibacanya secara bersendirian.
Kesimpulan
Berdasarkan perbahasan di atas,
kami katakan bahawa membaca al-Quran dan mentadabburinya adalah amalan yang sangat dituntut walau di mana kita berada. Namun begitu, dalam berkenaan membaca al-Quran di Kubur, para ulama’ berbeza pendapat dalam hal ini, dan kami cenderung kepada pendapat yang harus.
 Tanpa kami nafikan bahawa hal ini termasuk dalam prinsip asas mengenai ibadah adalah tauqifi iaitu berhenti pada apa yang telah diriwayatkan dalam syariat (dan tidak mencipta sesuatu yang baru) sebagaimana kaedah menyebut:
الأَصْلُ فِي الْعِبَادَة التَّوَقُّف
Maksudnya:
 “Asal bagi ibadah adalah terhenti.”
Ini memberi maksud bahawa asal ibadah adalah tawaquf kepada dalil dan hujjah. Selagi mana tiada dalil dan hujjah.
Kami akhiri dengan doa:
رَبَّنَا اغْفِرْ لَنَا وَلِإِخْوَانِنَا الَّذِينَ سَبَقُونَا بِالْإِيمَانِ وَلَا تَجْعَلْ فِي قُلُوبِنَا غِلًّا لِّلَّذِينَ آمَنُوا رَبَّنَا إِنَّكَ رَءُوفٌ رَّحِيمٌ
Maksudnya:
“Wahai Tuhan Kami! Ampunkanlah dosa kami dan dosa saudara-saudara kami yang mendahului kami dalam iman, dan janganlah Engkau jadikan dalam hati kami perasaan hasad dengki dan dendam terhadap orang-orang yang beriman. Wahai Tuhan kami! Sesungguhnya Engkau Amat Melimpah Belas kasihan dan RahmatMu.”
(Surah al-Hasyr :10)
Akhirnya, semoga dengan sedikit penjelasan yang diberikan ini mampu memberikan kepada kita sedikit kefahaman dalam menjalani kehidupan seharian yang lebih baik. Amin.
Wallahua`lam.
Bertarikh: 15 Ogos 2023 bersamaan 29 Muharram 1445 H


#2639: Baghal Rasulullah SAW

Soalan:
Assalamualaikum Dato’ Seri. Boleh terangkan kepada kami jenis baghal yang Rasulullah SAW miliki?
Jawapan:
Alhamdulillah, segala puji bagi Allah SWT, selawat dan salam kepada Junjungan Besar Nabi Muhammad SAW, isteri dan ahli keluarga Baginda, para sahabat Baginda serta orang-orang yang mengikuti jejak langkah Baginda sehingga Hari Kiamat.
Firman Allah SWT:
وَالْخَيْلَ وَالْبِغَالَ وَالْحَمِيرَ لِتَرْكَبُوهَا وَزِينَةً ۚ وَيَخْلُقُ مَا لَا تَعْلَمُونَ

Maksudnya: “
Dan (Allah menjadikan) kuda dan baghal serta keldai untuk kamu menunggangnya, dan untuk menjadi perhiasan; dan Ia menjadikan apa yang kamu tidak mengetahuinya.
”
Surah al-Nahl (8)
Baghal ialah binatang hasil daripada pengawanan antara kuda betina dengan keldai jantan.
Ibn Sayyid al-Nas pula menukilkan bahawa Nabi SAW mempunyai enam ekor baghal. iaitu:
Baghal yang putih kehitaman yang dipanggil sebagal Duldul
Baghal yang dipanggil sebagai Fiddhah
Baghal yang dihadiahkan oleh Ibn al-Alma’ yang berasal dari Allah Baghal yang diutuskan oleh pemilik Dumah al-Jandal
Baghal yang dikatakan dihadiahkan oleh Kisra
Baghal yang dihadiahkan oleh al-Najasyi. (Lihat
 Uyun al-Athar
, 2/390).
Ibn al-Qayyim menyebutkan, Baginda mempunyai seekor baghal bernama Duldul, dan baghal tersebut berwarna putih kehitaman, yang diberikan kepada Baginda oleh al-Muqauqis, dan baghal lain yang bernama Fiddhah yang dihadiahkan kepada Baginda oleh Farwah al-Juzami. Selain itu, Baginda juga mempunyai baghal putih kehitaman yang diberikan kepadanya oleh penduduk Ailah, dan juga baghal lain yang diberikan kepada Baginda oleh pemilik Dumah al-Jandal. Dikatakan juga bahawa al-Najasyi telah menghadiahkan Baginda seekor baghal dan Baginda menungganginya. (Lihat
Zad al-Ma’ad
, 1/128).
Al-Hafiz Ibn Hajar al-Asqalani menyebutkan, dalam Sahih Muslim berdasarkan riwayat Abbas, baghal yang digunakan pada peperangan Hunain adalah yang dihadiahkan oleh Farwah Nufathah, dan ini adalah pendapat yang sahih. Akan tetapi Abu al-Husain bin Abdus menyebutkan bahawa baghal yang ditunggangi pada peperangan Hunain ialah Duldul yang putih kehitaman, dihadiahkan oleh al-Muqaugis, manakala yang dihadiahkan oleh Farwah disebut sebagai Fiddhah. Pendapat ini disebut oleh Ibn Sa’ad, dan dia juga menyebut pendapat yang bertentangan dengannya. Namun, pendapat yang sahih adalah sebagaimaan riwayat Muslim. (Lihat Fath al-Bari, 6/75).
Duldul
Imam al-Nawawi menyatakan bahawa baghal milik Nabi SAW hanya ada seekor, iaitu yang bernama Duldul. Beliau menukilkan pendapat al-Qadhi, katanya: “Tidak ada riwayat yang menyatakan bahawa Nabi SAW mempunyai baghal selain Duldul. (Lihat al-Minhaj Syarh Sahih Muslim, 15/43).
Diriwayatkan daripada Abbas R.Anhuma, katanya:
شَهِدَتْ مَعَ رَسُولِ اللهِ صَلَّى اللهُ عَلَيْهِ وَسَلَّمَ يَوْمَ خَيْنٍ فرمت أنا وأبو سُفْيَانَ بْن الْحَارِثِ بْن عَبْدِ الْمُطلب رَسُولَ الله صلى الله عَلَيْهِ وَسَلَّمَ فَلَمْ تَفَارِفهُ وَرَسُولُ اللهِ صلى الله عَلَيْهِ وَسَلَّمَ عَلى بَعْلَةٍ لَهُ بَيْضَاءَ أَهْدَاهَا لَهُ فرو بن ثقَالَة الْجُذَامِيُّ فَلَمَّا الْتَقَى الْمُسْلِمُونَ وَالْكُفَّارُ وَلى الْمُسْلِمُونَ مُدْبِرِينَ فَطَفِقَ رَسُولُ اللهِ صَلَّى اللهُ عَلَيْهِ وَسَلَّمَ يَرْكُضُ بَغْلَتَهُ قِبَلَ الْكُفَّارِ قَالَ عَبَّاسٌ وَأَنَا آخِذٌ بِلِجَامِ بَغْلَةِ رَسُولِ اللهِ صَلَّى اللهُ عَلَيْهِ وَسَلَّمَ أَكُفُهَا إِرَادَةَ أَنْ لَا تُسْرِعْ وَأَبُو سُفْيَانَ آخِذٌ بِرَكابِ رَسُولِ اللَّهِ صَلَّى اللهُ عَلَيْهِ وَسَلَّمَ
Maksudnya:
“Aku pernah menyertai perang Hunan bersama Nabi SAW, maka aku dan Abu Sufyan hin Harith bin Abd al-Mutalib sentiasa mendampings Rambullah SAW dan tidak pernah berpisah dengan Baginda. Ketika in Rarulullah SAW sedang menunggang baghal putihnya pemberian Farwah bin Nathan al- Juzami. Apabila kam Muslimin dan tentera Kafir berhadapan antara satte rama lain, kaum Muslimin berundur ke belakang, kerana in Rasulullah SAW memacu baghalnya ke arah orang-orang Kafir Abbas berkata: “Dan aku memegang fals kekang baghal Rasulullah SAW, menahannya supaya ia tidak lari laju. Manakala Abu Sufyan pula memegang pelana Rasulullah SAW.”
Riwayat Muslim (1775)
Imam al-Nawawi dalam syarahnya menyebut, baghal putih yang dimaksudkan dalam riwayat ini dan riwayat lain selepasnya dan juga yang dikatakan dalam bab lain dengan tajuk Baghal yang putih kehitaman ialah baghal yang sama. Para ulama menyebutkan, tidak diketahui bahawa Rasulullah SAW mempunyai baghal selainnya, iaitu baghal yang disebut sebagai Duldul. (Lihat
 al-Minhaj Syarh Sahih Muslim
, 12/113).
Ibn Sa’ad meriwayatkan bahawa al-Zuhri menyebutkan, Duldul dihadiahkan oleh Farwah bin Amr al-Juzami. Diriwayatkan juga bahawa Alqamah bin Abu ‘Alqamah menyebutkan, telah sampai kepadaku bahawa nama baghal Nabi SAW ialah al-Duldul, ia berwarna putih kehitaman, dan ia berada di Yanbu sehingga ia mati. (Lihat
al-Tabaqat al-Kubra
, 1/141).
Baghal dari Ailah
Baghal ini ialah baghal yang dihadiahkan oleh Ibn al-Alma, penguasa Alla ketika peperangan Tabuk. Diriwayatkan daripada Abu Humaid, katanya:
خرَجْنَا مَعَ رَسُولِ اللهِ صَلَّى اللهُ عَلَيْهِ وَسَلَّمَ غَزْوة تبوك فاتينا وَادِي الْقُرَى عَلَى حَدِيقَةِ لامرأةٍ فَقَالَ رَسُولُ اللهِ صَلَّى اللهُ عَلَيْهِ وَسَلَّمَ اخْرُضُوهَا فَخَرَضْنَاهَا وَخَرَصَهَا رَسُولُ اللهِ صَلَّى اللهُ عَلَيْهِ وَسَلَّمَ عَشَرَةَ أَوْسُقٍ وَقَالَ أَحْصِيهَا حَتَّى ترجع إليكِ إن شاء الله وانطلقنا حَتَّى قَدِمْنَا تبوك فقال رَسُولُ الله صلى الله عَلَيْهِ وَسَلَّمَ سَتَهُبُ عَلَيْكُم الليلة ريخ شَدِيدَةً فَلا يَقُمْ فِيها أحدٌ مِنْكُمْ فَمَنْ كَانَ لَهُ بَعِيرٌ فلْيَشدَّ عِقاله فهبَّتْ ريح شَدِيدَةً فَقَامَ رَجُلٌ فَحَمَلَتْهُ الرِّيحُ حَتَّى أَلْقَتْهُ بِجَبَلَيْ طَنِّي وَجَاءَ رَسُولُ ابْنِ الْعَلْمَاءِ صَاحِبِ أيْلَةَ إِلَى رَسُول الله صلى الله عَلَيْهِ وَسَلَّمَ بِكِتَابِ وَأَهْدَى لَهُ يَعْلَةَ بَيْضَاءَ فَكَتَبَ إِلَيْهِ رَسُولُ اللَّهِ صَلَّى اللَّهُ عَلَيْهِ وَسَلَّمَ وَأَهْدَى لَهُ بُرْدًا ثُمَّ أَقْبَلْنَا حَتَّى قَدِمْنَا وَادِيَ الْقُرَى
Maksudnya:
“Kami pernah keluar bersama Rasulullah SAW berangkat ke medan perang Tabuk. Ketika kami tiba di wadi al-Qura, berdekatan sebuah taman milik seorang wanita Arab, Rasulullah SAW bertanya kepada kami: Cuba kamu teka berapa banyak buah kurma itu? Lalu mereka meneka, sedangkan Rasulullah meneka ada sepuluh gantang kurma. Kemudian Rasulullah berkata kepada wanita Arab itu: Hitunglah berapa sukatan kurma itu dan insya-Allah kami akan datang lagi kembali ke sini hari lain. Selepas itu, kami berangkat semula sehingga tiba di Tabuk. Tidak lama kemudian, Rasulullah bersabda kepada kami: “Wahai sahabat, malam ini akan datang angin yang amat dahsyat yang akan menimpa kamu. Maka, sesiapa yang membawa unta, ikatlah unta itu erat-erat!” Memang benar, pada malam hari, angin yang dahsyat bertiup kencang. Terdapat seorang lelaki yang cuba berdiri, tetapi tiba-tiba angin yang dahsyat melanda dan melemparkannya ke dua gunung Tayyi. Utusan Ibn ‘Alma’ penguasa Ailah datang kepada Rasulullah SAW dengan membawa sepucuk surat dan baghal putih yang dihadiahkan kepada Rasulullah SAW. Setelah menerima kiriman itu. Rasulullah SAW segera membalas suratnya sambil menghadiahkan selendang Baginda. Kemudian kami bertolak lagi sehingga tiba di Wadi al-Qura.”
Riwayat Muslim (4230)
Al-Hafiz Ibn Hajar al-Asqalani menyatakan bahawa baghal putih yang digunakan pada peperangan Hunain adalah berbeza dengan baghal yang dihadiahkan oleh Penguasa Ailah kerana ia berlaku di Tabuk, manakala peperangan Hunain pula berlaku sebelumnya. (Lihat
 Fath al-Bari
, 6/75) (Lihat
Garis Masa Hayat al-Rasul SAW
, hlm. 431-435)
Kami akhiri dengan doa:
رَبَّنَا آتِنَا مِن لَّدُنكَ رَحْمَةً وَهَيِّئْ لَنَا مِنْ أَمْرِنَا رَشَدًا
Maksudnya:

“Wahai Tuhan kami! Kurniakanlah kami rahmat dari sisi-Mu, dan berilah kemudahan serta pimpinan kepada kami untuk keselamatan agama kami.”
Surah al-Kahfi (10)
Bertarikh: 15 Ogos 2023 bersamaan 29 Muharram 1445 H


#264 Unboxing Isteri

-33%

Siri Tasawuf
Ahasin Al Kalim Syarah Hikam Jilid 2

RM
30.00

RM
20.00
Tambah Troli

eBook Siri umum
[eBook] Inilah Doaku

RM
5.00
Tambah Troli

Siri Umum
[eBook] Kalimah Allah Edisi Kemaskini

RM
10.00
Tambah Troli

Buku Fizikal
Keajaiban Sedekah

RM
25.00
Tambah Troli

Ebook
eBook Mereka yang Pemurah
Rated
5.00
 out of 5

RM
10.00
Tambah Troli
-33%

eBook Sirah
[eBook] – Garis Masa Hayat Al Rasul SAW Edisi Pertama

RM
30.00

RM
20.00
Tambah Troli
-20%

Buku Fizikal
Panduan Lengkap Ke Arah Kesempurnaan Ibadah Haji dan Umrah

RM
100.00

RM
80.00
Tambah Troli

Kajian Ilmiah
Sahabat Nabi SAW yang bernama Tha’labah

RM
5.00
Tambah Troli
Soalan:
Assalamualaikum w.b.t. Baru-baru ini media ada melaporkan telah tular satu trend di TikTok, di mana pasangan pengantin baru melakukan rakaman video, lalu menamakannya sebagai “unboxing pengantin” atau “unboxing by husband.” Video yang dimuat naik itu memaparkan pengantin lelaki membantu membukakan tudung pengantin perempuan dengan menanggalkan setiap aksesori yang terdapat pada bahagian kepala pengantin terlebih dahulu. Jadi, adakah perbuatan merakam tersebut dibenarkan dalam Islam sekalipun tidaklah sampai kepada mendedahkan aurat? Terima kasih.
Jawapan:
Waalaikumussalam w.b.t.
Alhamdulillah, segala puji bagi Allah SWT, selawat dan salam kepada junjungan besar Nabi Muhammad SAW, isteri dan ahli keluarga Baginda, para sahabat Baginda serta orang-orang yang mengikuti jejak langkah Baginda sehingga Hari Kiamat.
Kami mulakan dengan firman Allah SWT:
يَا أَيُّهَا الَّذِينَ آمَنُوا قُوا أَنفُسَكُمْ وَأَهْلِيكُمْ نَارًا وَقُودُهَا النَّاسُ وَالْحِجَارَةُ عَلَيْهَا مَلَائِكَةٌ غِلَاظٌ شِدَادٌ لَّا يَعْصُونَ اللَّهَ مَا أَمَرَهُمْ وَيَفْعَلُونَ مَا يُؤْمَرُونَ
Maksudnya:
 “
Wahai orang yang beriman! Peliharalah diri kamu dan keluarga kamu dari neraka yang bahan-bahan bakarannya: manusia dan batu (berhala); neraka itu dijaga dan dikawal oleh malaikat-malaikat yang keras kasar (layanannya); mereka tidak menderhaka kepada Allah dalam segala yang diperintahkanNya kepada mereka, dan mereka pula tetap melakukan segala yang diperintahkan.
”
[1]
Dalam mentafsirkan ayat ini, Qatadah menyatakan bahawa kamu memerintahkan mereka untuk taat kepada Allah dan melarang mereka daripada melakukan maksiat kepada-Nya. Kamu perlu jalankan tanggungjawab terhadap mereka berdasarkan perintah Allah dan membantu mereka untuk menjalankan perintah tersebut. Jika kamu melihat mereka melakukan maksiat kepada Allah SWT, maka halang dan cegahlah mereka daripadanya.
[2]
Sayyid Qutb juga ada menjelaskan ayat di atas bahawa tanggungjawab suami sebagai pemimpin dalam rumah tangga menyelamatkan diri dan keluarganya daripada dijilat api neraka Allah SWT. Tugas ini bukanlah suatu tugasan yang ringan, bahkan ia merupakan suatu tugasan yang berat.
[3]
Memelihara kehormatan isteri
Secara asasnya, Islam memerintahkan kepada para suami untuk memelihara dan menjaga kehormatan isteri dengan tidak memperlihatkan mereka di hadapan lelaki ajnabi, apatah lagi dengan perbuatan sengaja menayangkan isteri sebagai tontonan ramai. Justeru ia jelas bertentangan dengan prinsip Islam yang menyeru supaya menjaga kehormatan isteri.
Perbuatan membiarkan isteri dalam maksiat atau tiada keinginan yang kuat untuk mempertahankan kehormatan isterinya, bahkan dia turut sama bersekongkol mengiyakan perbuatan tersebut, maka dikhuatiri suami itu termasuk dalam kalangan lelaki dayus.  Terdapat sebuah hadith yang diriwayatkan daripada Ammar bin Yasir R.A, bahawa Rasulullah SAW bersabda:
ثَلَاثَةٌ لَا يَدْخُلُونَ الْجَنَّةَ أَبَدًا: الدَّيُّوثُ مِنَ الرِّجَالِ، وَالرَّجُلَةُ مِنَ النِّسَاءِ، وَمُدْمِنُ الْخَمْر. فَقَالُوا: يَا رَسُولَ اللهِ أَمَّا مُدْمِنُ الْخَمْرِ فَقَدْ عَرَفْنَاهُ، فَمَا الدَّيُّوثُ مِنَ الرِّجَالِ؟ قَالَ: الَّذِي لَا يُبَالِي مَنْ دَخَلَ عَلَى أَهْلِهِ
Maksudnya:

“Tiga golongan yang tidak akan memasuki syurga sampai bila-bila iaitu lelaki yang dayus, wanita yang menyerupai lelaki dan orang yang ketagihan arak.” Lalu mereka (para sahabat) bertanya: “Wahai Rasulullah! Adapun orang yang ketagihan arak, kami mengetahuinya, tetapi apakah itu lelaki yang dayus?” Baginda SAW menjawab: “Iaitu orang yang tidak mempedulikan siapa yang masuk bertemu dengan ahlinya (isteri dan anak-anaknya).”
[4]
Dayus bermaksud seorang lelaki yang tiada keinginan yang kuat untuk mempertahankan keluarganya.
[5]
 Begitu juga kalimah dayus merujuk kepada setiap orang yang mengiyakan sebarang kejahatan terhadap ahli keluarga di bawah kekuasaannya daripada kalangan isteri, anak perempuan, saudara perempuan atau seumpamanya. Sama ada kejahatan atau perbuatan keji itu membawa kepada zina atau jalan yang membawa kepada zina seperti mendedahkan aurat di hadapan lelaki ajnabi, berkhalwat dengannya, memakai wangi-wangian secara berlebih-lebihan ketika keluar dan lain-lain perkara yang boleh menimbulkan fitnah dan membangkitan syahwat.
[6]
Terdapat dalam sebuah hadith lain daripada Abdullah bin Umar R.Anhuma, bahawa Rasulullah SAW bersabda:
ثَلَاثَةٌ قَدْ حَرَّمَ اللَّهُ عَلَيْهِمْ الْجَنَّةَ مُدْمِنُ الْخَمْرِ وَالْعَاقُّ وَالدَّيُّوثُ الَّذِي يُقِرُّ فِي أَهْلِهِ الْخَبَثَ
Maksudnya:
 “
Tiga golongan yang Allah SWT haramkan ke atas mereka daripada memasuki syurga, iaitu orang yang ketagihan arak, orang yang menderhakai ibu bapanya dan lelaki dayus iaitu orang yang membiarkan kejahatan dalam keluarganya
.”
[7]
Al-Munawi menyatakan bahawa ‘dayus’ dalam hadith di atas bermaksud orang yang membiarkan kejahatan atau perbuatan keji dalam kalangan ahli keluarganya iaitu isteri dan kaum kerabat terdekatnya.
[8]
Demikianlah juga, menjadi tanggungjawab suami untuk memelihara kehormatan dan penampilan isteri mereka sekalipun di hadapan seorang lelaki yang buta. Hal ini dapat dilihat bagaimana Rasulullah SAW memerintahkan para isterinya untuk memakai hijab di hadapan seorang lelaki yang buta sebagaimana hadith Ummu Salamah yang mana ketika itu beliau dan Maimunah berada di samping Rasulullah SAW. Beliau berkata:
فَبَيْنَا نَحْنُ عِنْدَهُ أَقْبَلَ ابْنُ أُمِّ مَكْتُومٍ فَدَخَلَ عَلَيْهِ وَذَلِكَ بَعْدَ مَا أُمِرْنَا بِالحِجَابِ، فَقَالَ رَسُولُ اللهِ صَلَّى اللَّهُ عَلَيْهِ وَسَلَّمَ: احْتَجِبَا مِنْهُ، فَقُلْتُ: يَا رَسُولَ اللهِ أَلَيْسَ هُوَ أَعْمَى لاَ يُبْصِرُنَا وَلاَ يَعْرِفُنَا؟ فَقَالَ رَسُولُ اللهِ صَلَّى اللَّهُ عَلَيْهِ وَسَلَّمَ: أَفَعَمْيَاوَانِ أَنْتُمَا أَلَسْتُمَا تُبْصِرَانِهِ
Maksudnya:
 “
Ketika kami berada di samping Baginda SAW, Ibn Ummi Maktum datang, lalu masuk menemui Baginda dan perkara tersebut adalah setelah kami diperintahkan untuk berhijab. Rasulullah SAW bersabda: ‘Hendaklah kamu berdua memakai hijab.’ Lalu aku bertanya: ‘Wahai Rasulullah, bukankah dia seorang yang buta dan dia tidak boleh melihat kami mahupun mengetahui kami?’ Maka Rasulullah SAW bersabda: ‘Bukankah kamu berdua boleh melihatnya?’
”
[9]
Oleh sebab itulah, Islam sangat menuntut rasa cemburu dalam diri seseorang. Ibn al-Qayyim menyatakan bahawa asal dalam agama adalah perlunya rasa ambil berat atau kecemburuan terhadap ahli keluarga. Sesiapa yang tiada perasaan ini, maka itulah tanda tiada agama dalam dirinya. Hal ini kerana perasaan cemburu ini menjaga hati dan menjaga anggota sehingga menjauhkan daripada kejahatan dan perkara keji. Tanpanya hati akan mati, lalu menyebabkan sensitiviti anggota (terhadap perkara haram) turut mati, sehingga tiadanya lagi kekuatan untuk menolak kejahatan dan menghindarkannya sama sekali.
[10]
Kepentingan sifat malu
Terdapat sebuah hadith daripada Abu Hurairah R.A, bahawa Rasulullah SAW bersabda:
الإِيمَانُ بِضْعٌ وَسِتُّونَ شُعْبَةً، وَالحَيَاءُ شُعْبَةٌ مِنَ الإِيمَانِ
Maksudnya:
 “
Iman mempunyai lebih daripada 60 cabang dan malu itu merupakan salah satu cabang daripada iman
.”
[11]
Syeikh Mustafa al-Bugha ketika mengulas hadith ini, menyebutkan bahawa malu itu ialah satu sifat yang ada dalam diri manusia dan sifat tersebut akan mendorong manusia untuk melakukan perkara-perkara terpuji serta meninggalkan apa yang dicela dan mengaibkan.
[12]
Selain itu, malu ini terbahagi kepada dua:
Berkaitan dengan hak Allah, seperti, kita merasa malu Allah melihat kita melanggar perintah-Nya atau melakukan larangan-Nya.
Malu dengan hak makhluk, seperti, seseorang itu memelihara diri dari melakukan perbuatan yang menjatuhkan maruah dan akhlak.
[13]
Hebatnya sifat malu ini, sehinggakan dalam sebuah hadith disebutkan bahawa jika Allah SWT benci pada seseorang, akan dicabut daripadanya sifat malu. Hal ini adalah sebagaimana riwayat daripada Abdullah bin ‘Amr, daripada Nabi SAW, Baginda bersabda:
إِذَا أَبْغَضَ اللهُ عَبْدًا نزَعَ مِنْهُ الحَيَاءَ
Maksudnya:
 “
Jika Allah membenci seorang hamba nescaya dicabut padanya perasaan malu.
”
[14]
Lebih-lebih lagi, malu ialah landasan akhlak mulia yang bermuara kepada kebaikan. Siapa yang banyak malunya lebih banyak kebaikannya, siapa yang sedikit rasa malu sedikit kebaikannya. Rasa malu adalah perilaku yang dapat dibentuk. Setiap orang yang memiliki tanggungjawab perlulah membentuk rasa malu ke atas mereka yang menjadi tanggungjawabnya.
Seseorang yang mempunyai sifat malu, mampu menjaga diri dan maruah dirinya daripada melakukan perkara yang bercanggah dengan norma-norma kehidupan dan bercanggah dengan syariat Allah SWT. Justeru, apabila seseorang telah hilang sifat malu dalam dirinya, maka segala keburukan dan kejahatan akan berhimpun dalam dirinya.
Rosaknya budaya barat dan pincangnya nilai dan adab mereka tatkala malu telah dipecat dalam kehidupan mereka. Menghidupkan semula sifat malu mengikut acuan syariah adalah amat penting dalam kehidupan kita.
Kerisauan ia akan menjadi budaya dalam masyarakat
Selain itu, turut menjadi kebimbangan sekiranya budaya atau trend sebegini menjadi ikutan anak-anak muda sehingga akhirnya ia dianggap sebagai perkara biasa. Malah, apa yang lebih membimbangkan lagi ia akan mencetuskan kepada perkara yang lebih parah seperti mendedahkan aksi mesra yang keterlaluan, mendedahkan aurat dan lain-lain, yang mana sepatutnya semua itu menjadi rahsia di antara suami isteri dan bukannya perlu dipertontonkan kepada orang lain.
Hal ini adalah sebagaimana hadith yang diriwayatkan oleh Jarir bin Abdullah R.A, bahawa Rasulullah SAW bersabda:
وَمَن سَنَّ في الإسْلَامِ سُنَّةً سَيِّئَةً، كانَ عليه وِزْرُهَا وَوِزْرُ مَن عَمِلَ بهَا مِن بَعْدِهِ بعده من غير أن ينقص من أوزارهم شيء
Maksudnya:
 “
Sesiapa yang memulakan suatu perlakuan jahat dalam Islam sehingga diikuti oleh orang lain, maka dia mendapat dosa dan menanggung dosa mereka yang melakukan perbuatan itu selepasnya, tanpa dikurangkan daripada dosa mereka sedikit pun
.”
[15]
Al-Nawawi menyatakan bahawa sesiapa yang memberi petunjuk kepada kemungkaran, maka akan mendapat balasan dosa seperti mana orang yang melakukannya sehingga hari kiamat. Dalam erti kata lain, balasan dosa itu akan berterusan pada waktu hidupnya atau selepas kematiannya.
[16]
 Ibn Hajar al-‘Asqalani menambah mengenai perkara ini dengan menyatakan bahawa orang tersebut menanggung dosa yang diajarinya atau ditunjukkan olehnya itu selagi mana dia belum bertaubat di atas dosanya itu.
[17]
Kesimpulannya
Berdasarkan kepada perbincangan dan perbahasan di atas, kami berpendapat bahawa perbuatan ‘unboxing pasangan’ atau ‘unboxing isteri’ sebaiknya dijauhi dan ditinggalkan kerana perbuatan itu jelas bertentangan dengan prinsip dan budaya Islam itu sendiri yang memerintah para suami untuk menjaga kehormatan dan penampilan isteri masing-masing.
Sebagai suami sepatutnya melindungi dan memelihara ahli keluarga masing-masing daripada mendapat kemurkaan Allah SWT, di samping menyeru mereka untuk taat kepada Allah dan meninggalkan larangan-Nya. Di kesempatan ini juga, kami turut menasihati semua agar meninggalkan segala budaya atau trend yang jelas tidak mencerminkan akhlak mahupun peribadi agama Islam itu sendiri.
Semoga Allah SWT memberikan kefahaman yang jelas kepada kita semua dalam beragama. Ameen.
Wallahua‘lam.
Bertarikh: 11 Januari 2022 bersamaan 8 Jamadil Akhir 1443H
[1]
 Surah al-Tahrim: 6
[2]
 Lihat
Mukhtasar Tafsir Ibn Kathir
 oleh al-Sabuni, 2/522.
[3]
 Lihat
Fi Zilal al-Quran
, 6/3618.
[4]
 Riwayat al-Baihaqi dalam
Syu‘ab al-Iman
 (10310)
[5]
 Lihat
al-Mausu‘ah al-Fiqhiyyah al-Kuwaitiyyah
, 21/96
[6]
 Lihat
Fatawa al-Lajnah al-Daimah
, 17/198-199.
[7]
 Riwayat Ahmad (5372)
[8]
 Lihat
Faidh al-Qadir
, 3/319.
[9]
 Riwayat al-Tirmizi (2778) dan beliau menyatakan bahawa hadith ini hasan sahih.
[10]
 Lihat
al-Jawab al-Kafi
, hlm. 68.
[11]
 Riwayat al-Bukhari (9); Muslim (35) tetapi dengan lafaz, “Iman mempunyai lebih daripada 70 cabang…”
[12]
 Lihat
Sahih al-Bukhari
, 1/11.
[13]
 Lihat
al-Kafi Syarah Hadith 40
 oleh Dr. Zulkifli al-Bakri, hlm. 191-192.
[14]
 Riwayat al-Baihaqi (7724) dalam
Syu‘ab al-Iman
.
[15]
 Riwayat Muslim (1017)
[16]
 Lihat
al-Minhaj Syarh Sahih Muslim
, 16/226-227.
[17]
 Lihat
Fath al-Bari
, 12/193.


#2640: Keldai Rasulullah SAW

Soalan:
Assalamualaikum Dato’ Seri. Boleh terangkan adakah Rasulullah SAW memiliki keldai?

Jawapan:
Alhamdulillah, segala puji bagi Allah SWT, selawat dan salam kepada Junjungan Besar Nabi Muhammad SAW, isteri dan ahli keluarga Baginda, para sahabat Baginda serta orang-orang yang mengikuti jejak langkah Baginda sehingga Hari Kiamat.
Firman Allah SWT:
وَالْخَيْلَ وَالْبِغَالَ وَالْحَمِيرَ لِتَرْكَبُوهَا وَزِينَةً ۚ وَيَخْلُقُ مَا لَا تَعْلَمُونَ

Maksudnya: “
Dan (Allah menjadikan) kuda dan baghal serta keldai untuk kamu menunggangnya, dan untuk menjadi perhiasan; dan Ia menjadikan apa yang kamu tidak mengetahuinya.
”
Surah al-Nahl (8)
Antara keldai yang menjadi milik Rasulullah SAW dan Rasulullah SAW menamakannya adalah seperti berikut:
‘Ufair
Daripada Mu’az R.A, katanya:
كُنتُ رِدْفَ النَّبِيِّ صَلَّى اللهُ عَلَيْهِ وَسَلَّمَ عَلَى حِمَارٍ يُقَالُ لَهُ عُفَيْرٌ
Maksudnya:
“Aku menunggang di belakang Nabi SAW di atas keldai yang bernama Ufair.”
Riwayat al-Bukhari (2856) dan Muslim (30)
Ibn al-Qayyim menyebutkan, salah satu daripada keldai Nabi ialah “Ufair, yang dihadiahkan oleh al-Muqauqis, raja al-Qabt. Baginda juga mempunyai keldai lain yang diberikan kepadanya oleh Farwah al-Juzami.
Disebutkan juga bahawa Sa’ad bin Ubadah memberikan Nabi SAW seekor keldai, dan Baginda menungganginya. (Lihat
 Zad al-Ma’ad
, 1/128).
‘Ufair ini dinamakan sedemikian kerana ia hampir sama dengan Ya’fur iaitu jenis haiwan berkuku dan tanduk berongga. ‘Ufair ini dihadiahkan oleh al-Muqaugis, manakala Ya’fur dihadiahkan oleh Farwah bin ‘Amr al-Juzami. Dikatakan juga bahawa keldai Muqauqis ialah Ya’fur, manakala keldai Farwah pula ialah ‘Ufair. (Lihat
Subu al-Hady al-Rassyad fi Sirah Khair al-‘Ibad
, 7/405).
Ya’fur
Ya’fur ialah nama bagi anak al-Zhibbi (Antelop jenis haiwan berkuku dan tanduk berongga). la dinamakan sedemikian kerana kelajuannya dan ia dihadiahkan oleh Farwah bin ‘Amr al-Juzami. Diriwayatkan daripada Zamil bin ‘Amr, katanya: Farwah bin Amr al-Juzami menghadiahkan kepada Rasulullah SAW keldainya yang bernama Ya’fur. Al-Suhaili menyebutkan bahawa Ya’fur melemparkan dirinya ke dalam telaga pada hari wafatnya Nabi SAW, dan ia mati. (Lihat
 Subul al- Hadyu al-Rassyad fi Sirah Khair al-‘Ibad
, 7/406)
Keldai yang diberikan oleh beberapa orang sahabat. Diriwayatkan daripada Buraidah R.A, katanya:
بَيْنَمَا رَسُولُ اللهِ صَلَّى اللهُ عَلَيْهِ وَسَلَّمَ يَمْشِي إِذْ جَاءَ رَجُلٌ مَعَهُ حِمَارٌ فَقَالَ: يَا رَسُولَ اللهِ ارْكَبُ. فَتَأَخَّرَ الرَّجُلُ فَقَالَ رَسُولُ اللهِ صَلَّى اللهُ عَلَيْهِ وَسَلَّمَ: لَا أَنْتَ أَحَقُّ بِصَدْرٍ دَابَّتِكَ مني إلَّا أَنْ تَجْعَلَهُ لِي. قَالَ: فَإِنِّي قَدْ جَعَلْتُهُ لَكَ قَالَ: فَرَكِبَ
Maksudnya:
“Apabila Rasulullah SAW berjalan, tiba-tiba datang kepada Rasulullah SAW seorang lelaki yang membawa keldai. Lalu dia berkata: “Wahai Rasulullah! Ayuh naik. Kemudian, lelaki itu berundur ke belakang, maka Rasulullah SAW bersabda: Tidak, kamu lebih berhak mendapat bahagian tunggangan kamu daripada aku melainkan kamu memberikannya kepadaku.” Orang itu berkata: Aku telah memberikannya kepada kamu. Perawi berkata: ‘Rasulullah SAW pun menaikinya.””
Riwayat Abu Dawud (2572), al-Tirmizi (2773) dan Ahmad (23042). Syeikh Syu’aib al-Arna’ut dalam
 Takhrij Syarh al-Sunnah
 (30/11) menilai hadith ini sebagai sahih.
(Lihat
Garis Masa Hayat al-Rasul SAW
, hlm. 429-431)
Kami akhiri dengan doa:
رَبِّ أَوْزِعْنِي أَنْ أَشْكُرَ نِعْمَتَكَ الَّتِي أَنْعَمْتَ عَلَيَّ وَعَلَىٰ وَالِدَيَّ وَأَنْ أَعْمَلَ صَالِحًا تَرْضَاهُ وَأَدْخِلْنِي بِرَحْمَتِكَ فِي عِبَادِكَ الصَّالِحِينَ
Maksudnya:
“Wahai Tuhanku, ilhamkanlah daku supaya tetap bersyukur akan nikmat-Mu yang Engkau kurniakan kepadaku dan kepada ibu bapaku, dan supaya aku tetap mengerjakan amal soleh yang Engkau redai; dan masukkanlah daku – dengan limpah rahmat-Mu – dalam kumpulan hamba-hamba-Mu yang soleh.”
Surah al-Naml (19)
Bertarikh: 15 Ogos 2023 bersamaan 29 Muharram 1445 H


#2641: Kuda Rasulullah dan Nama-Namanya

Soalan:
Assalamualaikum Dato’ Seri. Saya pernah mendengar yang Rasulullah SAW mempunyai banyak kuda. Boleh ceritakan kepada kami berkenaan kuda-kuda Rasulullah SAW?

Jawapan:
Alhamdulillah, segala puji bagi Allah SWT, selawat dan salam kepada Junjungan Besar Nabi Muhammad SAW, isteri dan ahli keluarga Baginda, para sahabat Baginda serta orang-orang yang mengikuti jejak langkah Baginda sehingga Hari Kiamat.
Firman Allah SWT:
وَالْعَادِيَاتِ ضَبْحًا ﴿١﴾ فَالْمُورِيَاتِ قَدْحًا ﴿٢﴾ فَالْمُغِيرَاتِ صُبْحًا ﴿٣﴾ فَأَثَرْنَ بِهِ نَقْعًا ﴿٤﴾ فَوَسَطْنَ بِهِ جَمْعًا
Maksudnya: “
Demi Kuda Perang yang tangkas berlari dengan kedengaran kencang nafasnya.Serta mencetuskan api dari telapak kakinya.  Dan meluru menyerbu musuh pada waktu subuh. Sehingga menghamburkan debu pada waktu itu. Lalu menggempur ketika itu di tengah-tengah kumpulan musuh.
”
Surah al-Adiyat (1-5)
Rasulullah SAW mempunyai lebih daripada seekor kuda. Kuda pertama yang dimiliki oleh Baginda SAW ialah kuda yang bernama al-Sakb.
Ibn Sayyid al-Nas menukilkan daripada Syeikh al-Hafiz Abu Muhammad al-Dimyati bahawa terdapat tujuh nama kuda nabi yang disepakati iaitu, al-Sakb, al-Murtajiz, al-Luhaif, al-Lizaz, al-Zarb, al-Ward dan Sabhah. Kebiasaannya kuda yang ditunggangi oleh Baginda SAW ialah al-Sakb. (Lihat
‘Uyun al-Athar
, 2/389).
 Al-Sakb (السَّكْبُ)
Dinamakan al-Sakb kerana tubuhnya yang gemuk, kuat dan kukunya yang keras. Ini kuda pertama yang dimiliki Rasulullah SAW, yang dibeli daripada seorang lelaki daripada Bani Fazarah. Nabi SAW menunggang kuda ini dalam peperangan Uhud. Hal ini sebagaimana riwayat daripada Yahya bin Sahl bin Abu Hathamah, katanya:
أَوَّلُ فَرَسٍ مَلِكَهُ رَسُولُ اللَّهِ صلّى الله عليه وسلم فَرَسٌ ابْتَاعَهُ بِالْمَدِينَةِ مِنْ رَجُلٍ مِنْ بَنِي فَزَارَةَ بِعَشْرِ أَوَاقٍ وَكَانَ اسْمُهُ عِنْدَ الْأَعْرَابِيِّ الضِّرْسُ فَسَمَّاهُ رَسُولُ اللَّهِ صلّى الله عليه وسلم السَّكْبَ فَكَانَ أَوَّلُ مَا غَزَا عَلَيْهِ أُحُدًا لَيْسَ مَعَ الْمُسْلِمِينَ يَوْمَئِذٍ فَرَسٌ غَيْرَهُ وَفَرَسٌ لِأَبِي بُرْدَةَ بْنِ نِيَارٍ يُقَالُ لَهُ: مُلَاوَحٌ
Maksudnya:
 “
Kuda pertama yang dimiliki oleh Rasulullah SAW ialah kuda yang dibeli daripada seorang lelaki daripada Bani Fazarah dengan harga 10 Uqiyah. Nama asal kuda itu di sisi orang Arab ialah al-Dirs
 (الضِّرْسُ),
maka Rasulullah SAW menamakannya sebagai al-Sakb
 (السَّكْبُ).
Ia adalah kuda pertama yang digunakan oleh Rasulullah SAW pada peperangan Uhud. Tidak ada kuda lain dalam kalangan orang Islam pada ketika itu melainkan kuda tersebut dan juga kuda milik Abu Burdah bin Niyar yang dipanggil  sebagai Mulawah
(مُلَاوَحٌ).” (Lihat
al-Tabaqat al-Kubra
, 1/489)
Dalam riwayat lain, daripada Yazid bin Abu Habib, katanya:
كَانَ لِرَسُولِ اللَّهِ صَلَّى اللهُ عَلَيْهِ وَسَلَّمَ فَرَسٌ يُدْعَى السَّكْبُ
Maksudnya:
 “
Rasulullah SAW mempunyai kuda yang dipanggil sebagai al-Sakb
 (السَّكْبُ).” (Lihat
al-Tabaqat al-Kubra
, 1/489).

Al-Murtajiz (الْمُرْتَجِزُ)
Diberi nama ini kerana warna putihnya, sifatnya yang baik, dan Nabi SAW membelinya daripada seorang Arab daripada Bani Murrah.
Daripada Ali R.A, katanya:
كَانَ فَرَسُ رَسُولُ اللهِ صَلَّى اللهُ عَلَيْهِ وَسَلَّمَ يُقَالُ لَهُ الْمُرْتَجِزُ، وَبَغْلَتُهُ يُقَالُ لَهَا دُلْدُلٌ، وَحِمَارُهُ يُقَالُ لَهُ عُفَيْرٌ، وَسَيْفُهُ يُقَالُ لَهُ ذُو الْفَقَارِ، وَدِرْعُهُ ذَاتُ الْفُضُوْلِ، وَنَاقَتُهُ الْقَصْوَاءُ
Maksudnya:
 “
Baginda SAW memiliki seekor kuda yang dipanggil sebagai al-Murtajiz, seekor baghal yang dipanggil sebagai Duldul, seekor keldai yang dipanggil sebagai ‘Ufair, sebilah pedang yang dinamakan sebagai Zulfaqar, sepasang baju besi yang diberi nama sebagai al-Fudul, dan seekor unta yang bernama al-Qaswa’.
”
Riwayat al-Baihaqi dalam
al-Sunan al-Kubra
(19805). Al-Zahabi dalam
 al-Muhazzab
(8/3992) menyatakan, dalam sanad ini terdapat seorang perawi yang bernama Hibban dan dia merupakan perawi yang dhaif.
Dalam riwayat lain, Muhammad bin Umar berkata bahawa dia bertanya kepada Muhammad bin Yahya bin Sahl bin Abu Hathamah berkenaan
al-Murtajiz
, maka dia berkata:
هُوَ الْفَرَسُ الَّذِي اشْتَرَاهُ يَعْنِي رَسُولَ اللَّهِ صلّى الله عليه وسلم مِنَ الْأَعْرَابِيِّ الَّذِي شَهِدَ لَهُ فِيهِ خُزَيْمَةُ بْنُ ثَابِتٍ وَكَانَ الْأَعْرَابِيُّ مِنْ بَنِي مُرَّةَ
Maksudnya:
 “
Ia adalah kuda yang Rasulullah SAW beli daripada orang Arab yang disaksikan oleh Khuzaimah bin Thabit, manakala orang Arab itu pula daripada Bani Murrah.
”
Ia adalah kuda yang dikenali sebagai
Asyhab
yang mana Khuzaimah bin Thabit R.A menjadi saksi baginya, maka Nabi saw menjadikan kesaksian beliau sebagai kesaksian dua orang, dan kuda ini dinamakan dengan nama ini kerana ia mempunyai suara kuda yang baik, seolah-olah ia melaungkan keluhan. Dikatakan juga ia adalah
al-Tirf
dan
al-Najib
 iaitu kuda yang mulia. Orang Arab Badwi yang Nabi SAW beli kuda daripadanya pula adalah daripada Bani Murrah. (Lihat
Zad al-Ma‘ad
, 1/133;
Tabaqat Ibn Sa‘ad
, 1/490;
al-Wafi
, 1/90 dan
‘Uyun al-Athar
, 2/320-321).
Begitu juga Ibn al-Qayyim turut menyebutkan, al-Murtajiz dikenali sebelum ini dengan nama
Asyhab
. (Lihat
Faidh Qadir
, 5/173).
Al-Luhaif (اللُّحَيْفُ)
Dinamakan sebagai
al-Luhaif
 kerana ekor panjangnya yang sampai menutupi tanah. Terdapat juga yang menyebutnya sebagai
al-Lahif
. Kuda ini menyerupai gunung dan merupakan hadiah daripada Farwah bin ‘Amr al-Jazami dan ada juga yang berpendapat, ia adalah pemberian daripada Abu al-Bara’. (Lihat
al-Taudhih li Syarh Jami‘ al-Saghir
, 17/507).
Terdapat riwayat daripada Sahl bin Sa’d al-Sa’idi, katanya:
كَانَ لِلنَّبِيِّ صَلَّى اللهُ عَلَيْهِ وَسَلَّمَ فِي حَائِطِنَا فَرَسٌ يُقَالُ لَهُ اللُّحَيْفُ، قَالَ أَبُو عَبْدِ اللَّهِ:  وَقَالَ بَعْضُهُمُ: اللُّخَيْفُ، بِالخَاءِ.
Maksudnya:
 “
Nabi SAW memiliki kuda di dalam kebun kami, dan ia (kuda tersebut) dipanggil  sebagai al-Luhaif.” Abu ‘Abdillah berkata: “Sebahagian mereka mengatakan: ‘al-Lukhaif’, dengan huruf Kha’.
”
Riwayat al-Bukhari (2855)

Al-Lizaz (اللِّزَازُ)
Kuda
al-Lizaz
 ini merupakan hadiah daripada al-Muqauqis yang merupakan penguasa di Mesir.
Al-Lizaz
 bermaksud melekat, iaitu seolah-olah ia melekat pada apa yang diperlukan kerana kelajuannya. Dikatakan juga: Berkumpulnya penciptaannya. Dikatakan juga: Kerana kuatnya air matanya. Manakala al-Waqidi berpendapat, ia dinamakan sebagai
al-Lizaz
 kerana ia telah diikat dengan kepercayaan. (Lihat
‘Uyun al-Athar
, 2/389).
Terdapat riwayat daripada Abbas bin Sahl al-Sa’idi, katanya:
إِنَّهُ كَانَ لِلنَّبِيِّ صَلَّى اللهُ عَلَيْهِ وَسَلَّمَ عِنْدَهُمْ فَرَسٌ يُقَالُ لَهَا الظَّرْبُ، وَآخَرُ يُقَالُ لَهُ اللِّزَازُ
Maksudnya:
 “
Sesungguhnya Nabi SAW memiliki seekor kuda yang dipanggil sebagai al-Zarb
 (الظَّرْبُ),
dan seekor kuda lain yang dipanggil sebagai al-Lizaz
 (اللِّزَازُ).”
Riwayat al-Baihaqi dalam
al-Sunan al-Kubra
(19801). Hadith ini dinilai sebagai
dhaif
 dalam
al-Silsilah al-Dhaifah
 (4226).
Al-Zarb (الظَّرْبُ)
Kuda
al-Zarb
 pula dihadiahkan oleh Farwah bin ‘Umari al-Juzami. Ia dinamakan demikian disebabkan oleh besar dan gemuknya. Selain itu, dikatakan juga kerana kekuatannya dan kukunya yang keras. (Lihat
‘Uyun al-Athar
, 2/389).
Sabhah (سَبْحَةُ)
Nabi SAW memberi nama ini kerana warnanya yang perang dan kuda ini dibeli Nabi daripada seorang Arab daripada Bani Juhainah dengan sepuluh ekor unta. Kuda ini pernah dibawa menyertai pertandingan, lalu ia keluar sebagai pemenang yang membuat Nabi SAW gembira. Dinamakan sebagai
Sabhah
 berdasarkan kepada perkataan mereka: “Kuda yang berenang,” jika ia dapat menghulurkan (melangkah) kedua kaki depannya dengan baik dalam larian. Maka, kuda yang berenang itu bermaksud pada lariannya. (Lihat
Imta‘ al-Asma‘
, 7/198).
Diriwayatkan daripada Anas bin Malik R.A, bahawa beliau ditanya:
أَكُنْتُمْ تُرَاهِنُونَ عَلَى عَهْدِ رَسُولِ اللَّهِ – صَلَّى اللَّهُ عَلَيْهِ وَسَلَّمَ -؟ قَالَ: نَعَمْ لَقَدْ رَاهَنَ رَسُولُ اللَّهِ – صَلَّى اللَّهُ عَلَيْهِ وَسَلَّمَ – عَلَى فَرَسٍ يُقَالُ لَهَا: سَبْحَةُ جَاءَتْ سَابِقَةً، فَبَهَشَ لِذَلِكَ، وَأَعْجَبَهُ
Maksudnya:
 “
Adakah kamu (para Sahabat) bertaruh di zaman Rasulullah SAW? Adakah Rasulullah SAW bertaruh? Beliau menjawab: “Ya, Baginda bertaruh (menjanjikan ganjaran) dengan berlumba kuda Baginda yang dipanggil sebagai Sabhah lalu Baginda berjaya mendahului peserta lain. Maka Baginda sangat gembira dan kagum akannya.
”
Riwayat Ahmad (12627) al-Darimi (2430), al-Tabarani di dalam
al-Mu‘jam al-Ausat
 (8850) dan al-Baihaqi dalam
al-Sunan al-Kubra
(19774). Syeikh Syu‘aib al-Arna’ut dalam
Takhrij al-Musnad
 (12627) menilai sanadnya sebagai hasan.
Al-Ward (الْوَرْدُ)
Kuda
al-Ward
 adalah hadiah daripada Tamim al-Dari kepada Rasulullah SAW. Kemudian, kuda ini diberikan kepada Umar bin al-Khattab R.A. Umar R.A membawa kuda ini dalam perang di jalan Allah, kemudian beliau mendapati ia dijual dengan harga yang murah.
Al-Ward
 ialah antara warna coklat dan perang. Diriwayatkan juga bahawa
 al-Ward
 sebelum ini merupakan kuda bagi Hamzah bin ‘Abd al-Muttalib R.A. (Lihat
Imta’ al-Asma’
, 7/198-199)

Mandub (مَنْدُوبٌ)
Mandub
merupakan haiwan tunggangan Nabi SAW yang dipinjam daripada Abu Talhah bin Zaid bin Sahl R.A. Daripada Anas bin Malik R.A, katanya:
 كَانَ فَزَعٌ بِالْمَدِينَةِ، فَاسْتَعَارَ النَّبِيُّ صَلَّى اللهُ عَلَيْهِ وَسَلَّمَ فَرَسًا لَنَا يُقَالُ لَهُ مَنْدُوبٌ، فَقَالَ: مَا رَأَيْنَا مِنْ فَزَعٍ وَإِنْ وَجَدْنَاهُ لَبَحْرًا
Maksudnya
: “
Berlaku suatu peristiwa yang menakutkan di Madinah, lalu Nabi SAW meminjam seekor kuda kepunyaan kami yang diberi nama Mandub. (Kemudian setelah Baginda pulang kepada kami) Baginda bersabda: ‘Kami tidak melihat apa-apa perkara yang menakutkan dan sesungguhnya kami mendapati kuda ini umpama laut (sangat pantas dan selesa menunggangnya).’
”
Riwayat al-Bukhari (2857)
(Lihat
Garis Masa Hayat al-Rasul SAW
, hlm. 423-429)
Kami akhiri dengan pesanan Allah SWT agar kita bersiap sedia untuk bertembung dengan musuh. Firman Allah SWT:
وَأَعِدُّوا لَهُم مَّا اسْتَطَعْتُم مِّن قُوَّةٍ وَمِن رِّبَاطِ الْخَيْلِ تُرْهِبُونَ بِهِ عَدُوَّ اللَّهِ وَعَدُوَّكُمْ وَآخَرِينَ مِن دُونِهِمْ لَا تَعْلَمُونَهُمُ اللَّهُ يَعْلَمُهُمْ ۚ وَمَا تُنفِقُوا مِن شَيْءٍ فِي سَبِيلِ اللَّهِ يُوَفَّ إِلَيْكُمْ وَأَنتُمْ لَا تُظْلَمُونَ
Maksudnya: “
Dan sediakanlah untuk menentang mereka (musuh yang menceroboh) segala jenis kekuatan yang dapat kamu sediakan dan dari pasukan-pasukan berkuda yang lengkap sedia, untuk menggerunkan dengan persediaan itu musuh Allah dan musuh kamu serta musuh-musuh yang lain dari mereka yang kamu tidak mengetahuinya; sedang Allah mengetahuinya. Dan apa sahaja yang kamu belanjakan pada jalan Allah akan disempurnakan balasannya kepada kamu, dan kamu tidak akan dianiaya.
”
Surah al-Anfal (60)
Kami akhiri dengan doa:
رَبَّنَا أَفْرِغْ عَلَيْنَا صَبْرًا وَثَبِّتْ أَقْدَامَنَا وَانصُرْنَا عَلَى الْقَوْمِ الْكَافِرِينَ
Maksudnya:
“Wahai Tuhan kami! Limpahkanlah sabar kepada kami, dan teguhkanlah tapak pendirian kami serta menangkanlah kami terhadap kaum yang kafir.”
Surah al-Baqarah (250)
Bertarikh: 15 Ogos 2023 bersamaan 29 Muharram 1445 H


#2642: Ujian Allah SWT Kepada Orang Beriman

Soalan:
Assalamualaikum Dato’ Seri. Kenapa Allah SWT menguji orang yang beriman dengan ujian yang kadang-kadang nampaknya berat?

Jawapan:
Alhamdulillah, segala puji bagi Allah SWT, selawat dan salam kepada Junjungan Besar Nabi Muhammad SAW, isteri dan ahli keluarga Baginda, para sahabat Baginda serta orang-orang yang mengikuti jejak langkah Baginda sehingga Hari Kiamat.
Pertamanya, kami nyatakan firman Allah SWT:
وَلَنَبْلُوَنَّكُم بِشَيْءٍ مِّنَ الْخَوْفِ وَالْجُوعِ وَنَقْصٍ مِّنَ الْأَمْوَالِ وَالْأَنفُسِ وَالثَّمَرَاتِ ۗ وَبَشِّرِ الصَّابِرِينَ ﴿١٥٥﴾ الَّذِينَ إِذَا أَصَابَتْهُم مُّصِيبَةٌ قَالُوا إِنَّا لِلَّهِ وَإِنَّا إِلَيْهِ رَاجِعُونَ ﴿١٥٦﴾ أُولَٰئِكَ عَلَيْهِمْ صَلَوَاتٌ مِّن رَّبِّهِمْ وَرَحْمَةٌ ۖ وَأُولَٰئِكَ هُمُ الْمُهْتَدُونَ
Maksudnya: “
Demi sesungguhnya! Kami akan menguji kamu dengan sedikit perasaan takut (kepada musuh) dan (dengan merasai) kelaparan, dan (dengan berlakunya) kekurangan dari harta benda dan jiwa serta hasil tanaman. Dan berilah khabar gembira kepada orang-orang yang sabar: (Iaitu) orang-orang yang apabila mereka ditimpa oleh sesuatu kesusahan, mereka berkata: “Sesungguhnya kami adalah kepunyaan Allah dan kepada Allah jualah kami kembali.” Mereka itu ialah orang-orang yang dilimpahi dengan berbagai-bagai kebaikan dari Tuhan mereka serta rahmatNya; dan mereka itulah orang-orang yang dapat petunjuk hidayahNya.
”
(Surah al-Baqarah: 155-157)
Pada ayat ini, Allah SWT memberi khabar bahawa Dia menguji hamba-hambaNya yang beriman dengan beberapa ujian di saat mereka berada dalam keadaan suka dan duka, dan kesemua ini (mereka yang diuji Allah S.W.T dalam kalangan hambaNya) mendapat pahala jika mereka bersabar terhadapnya. Mereka kemudiannya mengucapkan lafaz istirja’ bukti sebagai seorang yang sabar dan syukur. (Lihat
Tafsir al-Maraghi
; 1/467)
Menjawab persoalan di atas, kami nyatakan bahawa Allah SWT menghendaki dengan orang beriman akan kebaikan sekali pun Dia ujinya. Ini kerana, Dia menyembunyikan daripadanya kesudahan yang baik sebagai sebuah ujian untuk meyakinkannya.
Benarlah hadith Nabi SAW yang diriwayatkan daripada Anas bin Malik R.A, bahawa Baginda SAW bersabda:
 وَإِنَّ اللَّهَ إِذَا أَحَبَّ قَوْمًا ابْتَلاَهُمْ فَمَنْ رَضِيَ فَلَهُ الرِّضَا وَمَنْ سَخِطَ فَلَهُ السُّخْطُ
Maksudnya:
“Dan sesungguhnya apabila Allah mencintai sebuah kaum nescaya Dia akan memberikan ujian kepada mereka. Maka barangsiapa yang redha (dengan ketetapan Allah), maka Allah akan redha kepadanya. Dan barangsiapa yang tidak redha, maka Allah pun tidak akan redha kepadanya.”
Riwayat al-Tirmizi (2320) dan Ibnu Majah (4021)
Kalaulah seorang yang beriman melihat apa yang tersembunyi daripada kasih sayang Allah SWT nescaya dia akan merasa kelazatan dengan bala sebagaiman dia merasa kelazatan dengan afiyat. Ini kerana, janji dan pahala Allah SWT cukup besar dan dia termasuk di kalangan hamba-Nya yang baik. Benarlah sabda Nabi SAW:
Diriwayat daripada Suhaib Bin Sinan al-Rumi bahawa Rasulullah SAW bersabda:
عَجَبًا لأَمْرِ المُؤْمِنِ، إنّ أمْرَهُ كُلَّهُ خَيْرٌ، وليسَ ذاكَ لأَحَدٍ إلّا لِلْمُؤْمِنِ، إنْ أصابَتْهُ سَرّاءُ شَكَرَ، فَكانَ خَيْرًا له، وإنْ أصابَتْهُ ضَرّاءُ، صَبَرَ فَكانَ خَيْرًا له
Maksudnya
:
 “Amat menakjubkan urusan orang yang beriman kerana setiap urusannya adalah baik, dan itu tidak akan berlaku kepada seorang pun kecuali kepada orang beriman. Jika dia mendapat sesuatu yang menyenangkan dia bersyukur, maka itu adalah kebaikan baginya. Dan jika dia ditimpa kesusahan dia bersabar, maka itu adalah kebaikan baginya.”
Riwayat Muslim (7692)
Imam al-Tibi sepertimana dinukilkan oleh Imam al-Munawi, berkata: “Keadaan seorang mukmin itu semuanya baik. Perkara ini hanya didapati pada seorang mukmin. Ia tidak ditemui pada orang kafir mahupun munafik. Keajaibannya adalah ketika dia diberi kesenangan dalam bentuk kesihatan, keselamatan, harta dan kedudukan, kemudian dia bersyukur kepada Allah atas kurniaan tersebut, maka dia akan dicatat sebagai orang yang bersyukur. Ketika dia ditimpa musibah, kemudian dia bersabar, maka dia akan dicatat sebagai orang-orang yang bersabar.  (Lihat
Faidh al-Qadir
, 4/302)
Justeru, kami katakan bahawa ujian itu sebagai
tamkin
dan
tasfiyah
kepada orang yang beriman yang akhirnya menatijahkan kebaikan dalam kehidupan mereka. Ingatlah, selama mana seseorang itu sabar di atas ujian, syukur di atas nikmat dan redha di atas ketentuan Allah SWT maka beliau termasuk sebagai mukmin yang sejati.
Betapa ramainya para nabi diuji, akhirnya mereka digelar sebagai
ulul azmi minal rusul
. Justeru, inilah salah satu tanda Allah SWT sayang dan Allah SWT angkat darjatnya. Marilah sama-sama kita sentiasa berdoa kepada Allah SWT:
اللَّهُمَّ أَحْسِنْ عَاقِبَتَنَا فِي الْأُمُورِ كُلِّهَا ، وَأَجِرْنَا مِنْ خِزْيِ الدُّنْيَا وَعَذَابِ الْآخِرَةِ
Maksudnya:
“Wahai Allah! Perelokkanlah kesudahan segala urusan kami, serta lindungilah kami daripada kenistaan hidup di dunia dan seksaan hidup di akhirat.”
Riwayat Ahmad (17628), al-Tabarani dalam
al-Du’a
 (1436), al-Baihaqi dalam
al-Da’awat al-Kabir
 (269) dan al-Hakim dalam
al-Mustadrak
(6508)
Bertarikh: 15 Ogos 2023 bersamaan 29 Muharram 1445 H


#2643: Zahirnya Kejahilan

Soalan:
Assalamualaikum Dato’ Seri. Benarkah kejahilan akan mewarisi banyak fitnah?
Jawapan:
Alhamdulillah, segala puji bagi Allah SWT, selawat dan salam kepada Junjungan Besar Nabi Muhammad SAW, isteri dan ahli keluarga Baginda, para sahabat Baginda serta orang-orang yang mengikuti jejak langkah Baginda sehingga Hari Kiamat.
Kami mulakan dengan takrif jahil. Menurut
Kamus Dewan Edisi Keempat
 maksud jahil ialah tidak mengetahui atau tidak memahami sesuatu hal; cetek pengetahuannya; bodoh: Ada orang yg jahil tentang bahasa, tetapi mengaku ahli bahasa. Kejahilan keadaan atau hal jahil (dalam hal agama dan lain-lain); kebodohan.
Al-Hafiz Ibn Hajar menjelaskan: Para ahli bahasa berkata bahawa ‘fitnah’ ialah ujian dan cubaan. Al-Qadhi ‘Iyadh berkata: “Dalam kehidupan seharian, perkataan tersebut digunakan untuk sesuatu yang tidak disukai.” Perkataan ini boleh juga bermakna pembunuhan,
naminah
 (adu domba) dan sebagainya. (Lihat
Fath al-Bari
, 4/682)
Al-Azhari menyebut: “Inti makna fitnah di dalam bahasa Arab terkumpul pada makna cubaan dan ujian.” (Lihat
Tahzib al-Lughah
, 14/296 dan
Mu’jam Maqayis al-Lughah
, 4/472)
Ibn al-Athir pula berkata: “(Perkataan fitnah) banyak penggunaannya dalam perkara yang tidak disukai. Kemudian ia banyak digunakan untuk makna-makna; dosa, kekafiran, perang, pembakaran, penghilangan dan memalingkan sesuatu.” (Lihat
al-Nihayah
, 3/410)
Ibn al-A’rabi telah meringkaskan makna-makna fitnah dengan menyebut:  “Fitnah bermakna ujian, fitnah bermakna cubaan, fitnah bermakna harta, fitnah bermakna anak-anak, fitnah bermakna kekafiran, fitnah bermakna perselisihan pendapat di antara manusia, fitnah bermakna pembakaran dengan api.” (Lihat
Lisan al-‘Arab
, 13/317)
Sesungguhnya, apabila zahir kejahilan maka ia merupakan sebahagian daripada mukaddimah dan pintu kebinasaan dan fitnah. Dr Abdul Aziz al-Tarifi berkata, “Ini kerana, usia manusia akan dihabisi dengan hanya mencari isu dan berita fitnah daripada sibuk menuntut ilmu. Inilah yang disebut dalam hadith yang terkait dengan alamat dan tanda-tanda akhir zaman.”
Daripada Abu Hurairah R.A, bahawa Rasulullah SAW bersabda:
لاَ تَقُومُ السَّاعَةُ حَتَّى يُقْبَضَ العِلْمُ، وَتَكْثُرَ الزَّلاَزِلُ، وَيَتَقَارَبَ الزَّمَانُ، وَتَظْهَرَ الفِتَنُ، وَيَكْثُرَ الهَرْجُ
Maksudnya:
 “Tidak akan berlakunya Kiamat sehingga diangkat ilmu, banyaknya berlaku gempa, masa berlalu dengan pantas, terzahirnya fitnah-fitnah dan banyaknya pembunuhan.”
Riwayat al-Bukhari (1036)
Bahkan, Rasulullah SAW memberi peringatan kepada kita semua apabila ilmu dicabut dengan sebab kematian para ulama. Daripada Abdillah bin Amru bin al-As R.Anhuma katanya: Aku mendengar Rasulullah SAW bersabda:
إِنَّ اللَّهَ لاَ يَقْبِضُ الْعِلْمَ انْتِزَاعًا يَنْتَزِعُهُ مِنْ الْعِبَادِ وَلَكِنْ يَقْبِضُ الْعِلْمَ بِقَبْضِ الْعُلَمَاءِ حَتَّى إِذَا لَمْ يُبْقِ عَالِمًا اتَّخَذَ النَّاسُ رُءُوْسًا جُهَّالاً فَسُئِلُوا فَأَفْتَوْا بِغَيْرِ عِلْمٍ فَضَلُّوا وَأَضَلُّوا
Maksudnya:
“Sesungguhnya Allah SWT tidak menghapus ilmu pengetahuan dengan cara mengambil sekaligus daripada hamba-hamba-Nya. Tetapi Allah SWT menghapus ilmu pengetahuan itu dengan kematian ulama sehingga tiada lagi orang yang alim. Ketika itu orang ramai melantik ketua-ketua mereka dari kalangan orang yang jahil dan apabila mereka ditanya mereka memberi fatwa dengan sewenang-wenangnya tanpa berpandukan ilmu pengetahuan. Maka mereka sesat lagi menyesatkan.”
Riwayat al-Bukhari (100) dan Muslim (2673)
Imam al-Nawawi ketika mengulas hadis ini berkata: “Hadis ini menjelaskan bahawa yang dimaksudkan dengan dicabutnya ilmu di dalam hadis-hadis sebelum ini bukanlah dengan cara memadamnya daripada dada-dada para penghafalnya. Akan tetapi, maknanya adalah dengan mematikan golongan yang memikul ilmu. Lalu orang ramai mengambil golongan yang jahil dan berhukum dengan kejahilan mereka, maka mereka pun sesat dan menyesatkan orang lain.” (Lihat
al-Minhaj Syarh Sahih Muslim
, 16/224)
Kami cukup bimbang dengan sebuah hadith Nabi SAW, daripada Abu Hurairah R.A, di mana Rasulullah SAW dengan tegas menyebut:
بَادِرُوا بِالأَعْمَالِ فِتَنًا كَقِطَعِ اللَّيْلِ الْمُظْلِمِ يُصْبِحُ الرَّجُلُ مُؤْمِنًا وَيُمْسِي كَافِرًا أَوْ يُمْسِي مُؤْمِنًا وَيُصْبِحُ كَافِرًا يَبِيعُ دِينَهُ بِعَرَضٍ مِنَ الدُّنْيَا
Maksudnya:
Hendaklah kamu bersegera melakukan amalan-amalan sebelum datangnya fitnah-fitnah ibarat kepingan-kepingan malam yang gelap gelita. Hal ini menjadikan seseorang lelaki beriman pada waktu pagi dan kufur pada waktu petang, atau beriman pada waktu petang dan kufur pada waktu pagi. Ini kerana dia menjual agamanya dengan sedikit mata benda dunia.
Riwayat Muslim (118)
Al-Imam al-Suyuti berkata: Hadis ini menggesa supaya melakukan amalan yang soleh dengan bersegera sebelum berlaku keuzuran kepada kita dan kesibukan disebabkan berlakunya banyak fitnah yang melalaikan dan bertimpa-timpa sebagaimana bertimpanya kegelapan malam tanpa sebarang cahaya bulan. Dan Rasulullah SAW mensifatkannya sejenis daripada ujian, bala daripada fitnah tersebut sehingga membawa seseorang itu di waktu petang beriman, kemudian pada waktu pagi boleh menjadi kufur atau sebaliknya. (Lihat
 al-Dibaj ‘ala Muslim
, 1/134)
Akhir kalam, marilah sama-sama kita berdoa dan munajat kepada Allah SWT:
اللَّهُمَّ إِنَّا نَعُوذُ بِكَ مِنْ عَذَابِ الْقَبْرِ، وَمِنْ عَذَابِ النَّارِ، وَمِنْ فِتْنَةِ الْمَحْيَا وَالْمَمَاتِ، وَمِنْ فِتْنَةِ الْمَسِيحِ الدَّجَّالِ
Maksudnya:

“Ya Allah, sesungguhnya kami berlindung kepada-Mu daripada seksa kubur, daripada azab api neraka, daripada fitnah kehidupan dan kematian, dan daripada fitnah al-Masih al-Dajjal.”
Bertarikh: 16 Ogos 2023 bersamaan 30 Muharram 1445 H


#2644: Beriman Waktu Pagi dan Kufur Waktu Petang

Soalan:
Assalamualaikum Dato’ Seri. Benarkah terdapat hadith ada orang yang boleh jadi beriman waktu pagi dan kufur waktu petang?

Jawapan:
Alhamdulillah, segala puji bagi Allah SWT, selawat dan salam kepada Junjungan Besar Nabi Muhammad SAW, isteri dan ahli keluarga Baginda, para sahabat Baginda serta orang-orang yang mengikuti jejak langkah Baginda sehingga Hari Kiamat.
Kami mulakan dengan firman Allah SWT:
إِنَّ الَّذِينَ آمَنُوا ثُمَّ كَفَرُوا ثُمَّ آمَنُوا ثُمَّ كَفَرُوا ثُمَّ ازْدَادُوا كُفْرًا لَّمْ يَكُنِ اللَّهُ لِيَغْفِرَ لَهُمْ وَلَا لِيَهْدِيَهُمْ سَبِيلًا
Maksudnya:
“Sesungguhnya orang-orang yang beriman, kemudian mereka kafir, kemudian mereka beriman semula, kemudian mereka kafir sekali lagi, kemudian mereka bertambah-tambah lagi dengan kekufuran, Allah tidak sekali-kali akan memberi ampun kepada mereka, dan tidak akan memberi petunjuk hidayah kepada mereka ke jalan yang benar.”
Surah al-Nisa (137)
Allah SWT mendatangkan perkhabaran bahawa jika orang kafir mahu beriman, maka dia akan diampunkan. Namun jika dia kembali kafir, kekafirannya yang terdahulu tidak akan diampunkan. Mereka tenggelam dalam kekafiran dan mati dalam keadaan kafir serta tidak mendapat petunjuk kepada kebaikan. Dengan makna lain, orang yang berulang kali murtad dan nyata semakin bertambah kekafirannya tidak lagi cenderung untuk memahami hakikat keimanan. Mereka tidak akan sesekali mendapat pengampunan, rahmat dan redha Allah SWT. Allah SWT akan menghukum mereka dengan  azab yang sangat pedih di akhirat kelak.  Allah SWT menyatakan pula bahawa  sifat-sifat dan ciri-ciri mereka adalah menjadikan orang kafir sebagai pelindung dan penolong dalam melakukan amal serta aktiviti yang berkaitan agama. Mereka meninggalkan keutamaan dan hubungan dengan orang mukmin. Daripada Aisyah R.Anha bahawa Rasulullah SAW bertanya kepada seorang musyrik yang hendak ikut berjihad:
تُؤْمِنُ بِاللهِ وَرَسُولِهِ؟» قَالَ: لَا، قَالَ:فَارْجِعْ، فَلَنْ أَسْتَعِينَ بِمُشْرِكٍ
Maksudnya:

“Adakah kamu beriman kepada Allah SWT dan rasul-Nya? Dia menjawab: “Tidak.” Sabda Baginda SAW: “Pulanglah, kami tidak sekali-kali meminta bantuan kepada orang musyrik.”
Riwayat Muslim (1817)
Sesungguhnya “
al-izzah
”, iaitu kemuliaan, kemenangan, keunggulan dan kekuatan yang hakiki dan sempurna hanyalah kepunyaan Allah SWT. Allah SWT mengecam mereka kerana apa yang mereka lakukan itu adalah untuk mencari kemuliaan dari pihak orang kafir. Sungguh mereka itu telah keliru. Kemuliaan, kekuatan dan kekuasaan adalah hanya milik Allah SWT di dunia dan akhirat. Dia akan memberinya kepada sesiapa yang dikehendaki-Nya. (Lihat
Tafsir al-Bayan
, 1/595)
Sesungguhnya, dalam menjawab persoalan di atas, kami katakan memang benar terdapatnya hadith bagaimana seseorang itu mudah keluar masuk Islam dan boleh membawa kepada kufur dek  kerana kejahilan, sikap dan nafsu syahwat yang ditaatinya. Sehingga sanggup menggadaikan iman dan agamanya.
 Daripada Abu Hurairah R.A, di mana Rasulullah SAW dengan tegas menyebut:
بَادِرُوا بِالأَعْمَالِ فِتَنًا كَقِطَعِ اللَّيْلِ الْمُظْلِمِ يُصْبِحُ الرَّجُلُ مُؤْمِنًا وَيُمْسِي كَافِرًا أَوْ يُمْسِي مُؤْمِنًا وَيُصْبِحُ كَافِرًا يَبِيعُ دِينَهُ بِعَرَضٍ مِنَ الدُّنْيَا
Maksudnya:
Hendaklah kamu bersegera melakukan amalan-amalan sebelum datangnya fitnah-fitnah ibarat kepingan-kepingan malam yang gelap gelita. Hal ini menjadikan seseorang lelaki beriman pada waktu pagi dan kufur pada waktu petang, atau beriman pada waktu petang dan kufur pada waktu pagi. Ini kerana dia menjual agamanya dengan sedikit mata benda dunia.
Riwayat Muslim (118)
Al-Imam al-Suyuti berkata: Hadith ini menggesa supaya melakukan amalan yang soleh dengan bersegera sebelum berlaku keuzuran kepada kita dan kesibukan disebabkan berlakunya banyak fitnah yang melalaikan dan betimpa-timpa sebagaimana bertimpanya kegelapan malam tanpa sebarang cahaya bulan. Dan Rasulullah SAW mensifatkannya sejenis daripada ujian, bala daripada fitnah tersebut sehingga membawa seseorang itu di waktu petang beriman, kemudian pada waktu pagi boleh menjadi kufur atau sebaliknya. (Lihat
 al-Dibaj ‘ala Muslim
, 1/134)
Kami akhiri dengan doa:
اللَّهُمَّ إِنَّا نَسْأَلُكَ مِنَ الخَيْرِ كُلِّهِ عَاجِلِهِ وَآجِلِهِ ، مَا عَلِمْنَا مِنْهُ وَمَا لَمْ نَعْلَمْ ، وَنَعُوْذُ بِكَ مِنَ الشَّرِّ كُلِّهِ عَاجِلِهِ وَآجِلِهِ ، مَا عَلِمْنَا مِنْهُ وَمَا لَمْ نَعْلَمْ ، اللَّهُمَّ إِنَّا نَسْأَلُكَ مِنْ خَيْرِ مَا سَأَلَكَ عَبْدُكَ وَنَبِيُّكَ ، وَنَعُوْذُ بِكَ مِنْ شَرِّ مَا عَاذَ بِهِ عَبْدُكَ وَنَبِيُّكَ ، اللَّهُمَّ إِنَّا نَسْأَلُكَ الجَنَّةَ وَمَا قرَّبَ إِلَيْهَا مِنْ قَولٍ أَوْ عَمَلٍ ، وَنَعُوْذُ بِكَ مِنَ النَّارِ وَمَا قَرَّبَ إِلَيْهَا مِنْ قَوْلٍ أَوْ عَمَلٍ ، وَنَسْأَلُكَ أَنْ تَجْعَلَ كُلَّ قَضَاءٍ قَضَيْتَهُ لَنَا خَيْرًا
Maksudnya:
“Ya Allah, kami memohon kepada-Mu semua kebaikan yang disegerakan mahupun yang ditunda, serta apa yang kami ketahui mahupun tidak kami ketahui. Kami berlindung kepada-Mu daripada semua keburukan, baik yang disegerakan mahupun yang ditunda, serta yang kami ketahui mahupun yang tidak kami ketahui. Ya Allah, sungguh kami memohon kepada-Mu dari kebaikan apa yang diminta oleh hamba dan Nabi-Mu Muhammad SAW kepada-Mu dan kami berlindung kepada-Mu dari apa yang diminta perlindungan oleh hamba dan nabi-Mu. Ya Allah, kami memohon kepada-Mu syurga dan apa yang mendekatkan kepadanya baik berupa ucapan mahupun perbuatan. Dan kami berlindung kepada-Mu dari neraka dan apa yang mendekatkan kepadanya baik berupa ucapan atau perbuatan. Dan kami memohon kepada-Mu semua takdir yang Engkau tentukan baik untuk kami.”
Bertarikh: 16 Ogos 2023 bersamaan 30 Muharram 1445 H


#2645: Hakikat Ibadat

Soalan:
Assalamualaikum Dato’ Seri. Boleh terangkan kepada kami hakikat sebenar ibadat?

Jawapan:
Alhamdulillah, segala puji bagi Allah SWT, selawat dan salam kepada Junjungan Besar Nabi Muhammad SAW, isteri dan ahli keluarga Baginda, para sahabat Baginda serta orang-orang yang mengikuti jejak langkah Baginda sehingga Hari Kiamat.
Firman Allah SWT:
وَمَا خَلَقْتُ الْجِنَّ وَالْإِنسَ إِلَّا لِيَعْبُدُونِ
Maksudnya: “
Dan (ingatlah) Aku tidak menciptakan jin dan manusia melainkan untuk mereka menyembah dan beribadat kepadaKu.
”
Surah al-Zariyat (56)
Al-Syaukani berkata: “Yakni, supaya mereka mengakui penghambaan (mereka kepada-Nya) sama ada secara sukerela mahupun terpaksa.” (Lihat
Fath al-Qadir,
10/599)
Syeikh Dr Wahbah al-Zuhaili berkata: Allah SWT mengingatkan bahawa Dia tidak menjadikan
al-thaqalayn
 yakni manusia dan jin melainkan untuk beribadat dan mengenali-Nya serta bukannya disebabkan Dia berhajatkan kepada mereka. (Lihat
al-Tafsir al-Munir
, 27/51)
Firman Allah SWT:
إِيَّاكَ نَعْبُدُ وَإِيَّاكَ نَسْتَعِينُ
Maksudnya
: “
Hanya kepada Engkau kami beribadat dan hanya kepada Engkau sahaja kami minta pertolongan.”
(Surah al-Fatihah: 5)
Ibn Kathir berkata: Lafaz
“iyyaka”
diletakkan di permulaan ayat dan diulang penggunaanya untuk menekankan bahawa hanya kepada Allah SWT kami menyembah, hanya kepada Allah kami bertawakkal menyerahkan segala urusan, dan tidak akan sesekali kami bertawakkal melainkan kepada Allah SWT. (Lihat
Tafsir al-Quran al-‘Azim
,
1/28)
Imam al-Ghazali berkata: Hakikat
‘Ubudiyah
 itu mengandungi tiga perkara:
Pertama
 : Menjaga hukum-hukum syari’at.
Kedua
 : Redha dengan
qadha’
 dan
qadar
 serta pembahagian Allah SWT.
Ketiga
: Bahawa engkau mencari keredhaan Allah SWT walaupun engkau terpaksa meninggalkan kehendak dirimu sendiri. (Lihat
Ayyuhal Walad
, hlm. 45)
Di sana terdapat perbezaan antara ‘
Ibadah
, ‘
Ubudiyyah
 dan ‘
Ubudah
 dalam ilmu tasawwuf.
Imam Abu al-Qasim al-Qusyairi berkata: Aku telah mendengar Ustaz Abu ‘Ali al-Daqqaq berkata: ‘
Ubudiyyah
 lebih sempurna daripada ‘
Ibadah
. Tingkatan dasarnya adalah ‘
Ibadah
 kemudian ‘
Ubudiyyah
, dan yang tertinggi adalah ‘
Ubudah
.
‘Ibadah
 dimiliki oleh orang awam (umum). ‘
Ubudiyah
 dimiliki oleh orang
khawas
. ‘
Ubudah
 dimiliki oleh orang
khawas al-khawas
.”
Beliau juga mengatakan, “
Ibadah
 dimiliki oleh orang yang memiliki
ilmu al-yaqin
. ‘
Ubudiyah
 dimiliki oleh orang yang mempunyai ‘
ain al-yaqin
. Dan ‘
Ubudah
 dimiliki oleh orang yang mempunyai
haqqul yaqin
.”
Beliau juga mengatakan, ‘
Ibadah
 dimiliki oleh orang yang
mujahadah
 (bersungguh-sungguh). ‘
Ubudiyah
 dimiliki oleh orang yang
Mukabadah
 (Yang terbeban dengan beratnya ujian). ‘
Ubudah
 dimiliki oleh orang yang
musyahadah
 (menyaksikan hakikat Ketuhanan).” (Lihat
al-Risalah al-Qusyairiyyah,
hlm. 176)
Imam al-Qusyairi turut berkata: Menurut satu pendapat, yang dimaksudkan dengan ‘
Ubudiyyah
 adalah menegakkan ketaatan yang sungguh-sungguh dengan pengagungan, memandang apa-apa yang datang dari dirimu dengan pandangan merendahkan, dan menyaksikan sesuatu yang dihasilkan daripada perjalanan hidupmu sebagai ketetapan. (Lihat
al-Risalah al-Qusyairiyyah,
hlm. 177)
Zu al-Nun al-Misri berkata: Yang dimaksudkan ‘
Ubudiyyah
 adalah menjadi hamba yang selalu ada dalam segala hal sebagaimana Tuhan yang selalu ada dalam segala hal.”
Menurut Abu Hafs, ‘
Ubudiyyah
 adalah hiasan hamba. Barangsiapa yang meninggalkannya, maka dia tidak akan mendapatkan hiasan.
Menurut al-Nabaji, dasar ‘
Ibadah
 memiliki tiga bentuk, iaitu:
Pertama
, tidak menolak hukum-hukum Allah SWT.
Kedua
, tidak merendahkan sesuatu.
Ketiga
, tidak meminta kepada orang lain kerana keperluan.
Menurut Ibn Atha’, ‘
Ubudiyyah
 mempunyai empat bentuk, iaitu:
Pertama
, memenuhi janji.
Kedua
, menjaga batasan-batasan hukum.
Ketiga
, redha terhadap sesuatu yang ada.
Keempat
, sabar terhadap sesuatu yang tidak ada.
Abu Abdillah Muhammad bin Khafif pernah ditanya “Bilakah ‘
Ubudiyyah
 dianggap sah.” Dia menjawab, “Apabila dia telah menyerahkan semua urusan kepada Tuhannya dan bersabar atas segala ujian-Nya.”
(Lihat
al-Risalah al-Qusyairiyyah,
hlm. 177-179)
Dalam menjawab persoalan di atas, kami nukilkan pendapat Dr Yusuf al-Qaradhawi yang berkata, “Hakikat ibadat kerana Allah SWT ialah seseorang itu tunduk dan patuh dengan sepenuh-penuhnya dan dia kasih kepada Allah SWT dengan sebenar-benarnya. Setiap yang masuk dalam dua makna ini Islam pasti mengalu-alukannya, mengasihinya, menyubur dan memberkatinya.”
Kami akhiri dengan doa:
اللَّهُمَّ اجْعَلْ خَيْرَ أَعْمَارِنَا أَوَاخِرَهَا، وَخَيْرَ أَعْمَالِنَا خَوَاتِمَهَا، وَاجْعَلْ خَيْرَ أَيَّامِنَا يَوْمَ نَلْقَاكَ
Maksudnya:
“Ya Allah! Jadikanlah sebaik-baik umur kami adalah pada penghujungnya, dan sebaik-baik amalan kami sebagai penutupnya. Dan jadikanlah sebaik-baik hari kami, adalah hari dimana kami berjumpa dengan-Mu kelak.”

Bertarikh: 16 Ogos 2023 bersamaan 30 Muharram 1445 H


#2646: Hakikat Iman

Soalan:
Assalamualaikum Dato’ Seri. Benarkah iman mempunyai hakikat?

Jawapan:
Alhamdulillah, segala puji bagi Allah SWT, selawat dan salam kepada Junjungan Besar Nabi Muhammad SAW, isteri dan ahli keluarga Baginda, para sahabat Baginda serta orang-orang yang mengikuti jejak langkah Baginda sehingga Hari Kiamat.
Kami mulakan terlebih dahulu takrif dan definisi iman.
Iman pada bahasa ialah
al-tasdiq
(membenarkan). Menurut Ibn Manzur, pengertian ini (al-tasdiq) telah disepakati oleh majoriti ilmuan Islam, seperti al-Asfahani, al-Qadhi Iyadh dan al-Tabari juga bersependapat bahawa makna iman dari sudut bahasa ialah membenarkan. Hal ini juga seperti yang disebutkan oleh Ibn Kathir bahawa iman pada bahasa ialah membenarkan atau semata-mata membenarkan. (Lihat
Lisan al-’Arab,
3/141;
Mufradat Alfaz al-Quran,
hlm. 91)
Imam Ahmad berkata: “Iman adalah perkataan dan amalan, boleh bertambah dan berkurang. (Lihat
al-Sunnah,
1/207) Imam al-Bukhari dalam awal kitab sahihnya menyebut bahawa: “Iman itu perkataan dan perbuatan, boleh bertambah dan boleh berkurang.” Kemudian beliau berkata lagi: “Cinta kerana Allah dan benci kerana Allah adalah sebahagian daripada iman.” (Lihat
Sahih al-Bukhari,
dalam kitab
al-Iman
).
Ibn ‘Abd al-Bar dalam kitabnya al-Tamhid berkata: “Iman menurut ulama’ Ahlus Sunnah di mana mereka adalah Ahlul Athar daripada ulama fiqh dan hadith, – mereka telah bersepakat, iman itu perkataan dan perbuatan dan tidak ada amalan kecuali dengan niat. Iman menurut Ahlus Sunnah bertambah dengan ketaatan dan berkurang kerana maksiat. Segala ketaatan termasuk bahagian daripada iman.” (Lihat
al-Tamhid,
9/238)
Ibn Kathir berkata: Iman menurut pengertian Syar’i tidak wujud kecuali dengan adanya keyakinan (i’tiqad), perkataan dan perbuatan. Demikian definisi yang disampaikan oleh kebanyakan ulama. Bahkan Imam al-Syafi’i dan Imam Ahmad bin Hanbal serta Abu ‘Ubaid, serta ulama yang lain juga bersepakat bahawa iman adalah perkataan dan perbuatan, boleh bertambah dan berkurang.” (Lihat
Tafsir al-Quran al-’Azim
pada tafsiran surah al-Baqarah, ayat 2).
Syeikh Abd al-Rahman Habannakah menyatakan bahawa iman adalah membenarkan dengan hati atas setiap apa yang dibawa oleh Nabi Muhammad SAW. (Lihat
al-Aqidah al-Islamiyyah wa Ususuha,
hlm. 80)
Justeru, iman menurut Ahl al-Sunnah wa al-Jama’ah adalah ikrar dalam hati, diucapkan dengan lisan dan diamalkan dengan anggota badan.
Dalam menjawab persoalan di atas, kami kemukakan hadith riwayat daripada Anas R.A, katanya:
أَنَّ النَّبِيَّ – صَلَّى اللَّهُ عَلَيْهِ وَسَلَّمَ – لَقِيَ رَجُلًا يُقَالُ لَهُ: حَارِثَةُ، فِي بَعْضِ سِكَكِ الْمَدِينَةِ، فَقَالَ: “كَيْفَ أَصْبَحْتَ يَا حَارِثَةُ؟ ” قَالَ: أَصْبَحْتُ مُؤْمِنًا حَقًّا. قَالَ: ” إِنَّ لِكُلِّ إِيمَانٍ حَقِيقَةً، فَمَا حَقِيقَةُ إِيمَانِكَ؟ ” قَالَ: عَزَفَتْ نَفْسِي عَنِ الدُّنْيَا، فَأَظْمَأْتُ نَهَارِي، وَأَسْهَرْتُ لَيْلِي، وَكَأَنِّي بِعَرْشِ رَبِّي بَارِزًا، وَكَأَنِّي بِأَهْلِ الْجَنَّةِ فِي الْجَنَّةِ يَتَنَعَّمُونَ فِيهَا، وَكَأَنِّي بِأَهْلِ النَّارِ فِي النَّارِ يُعَذَّبُونَ. فَقَالَ النَّبِيُّ – صَلَّى اللَّهُ عَلَيْهِ وَسَلَّمَ -: ” أَصَبْتَ فَالْزَمْ، مُؤْمِنٌ نَوَّرَ اللَّهُ قَلْبَهُ» “.
Maksudnya:
 “Sesungguhnya Nabi SAW bertemu dengan seorang lelaki yang dipanggil Harithah di beberapa jalan di Madinah dan bertanya: “Bagaimana keadaan kamu pagi ini wahai Harithah?” Beliau menjawab: “Pagi ini aku dalam keadaan mu’min yang hakiki” Nabi bertanya: “Apa maksud ucapanmu, kerana setiap ucapan ada hakikatnya” dia menjawab: “Aku mencampakkan diriku dari dunia, aku beribadah sepanjang malam dan aku berpuasa sepanjang hari, maka aku seolah dapat melihat Arsy Tuhanku dengan jelas, dan aku seolah melihat ahli syurga dalam syurga bagaimana mereka saling menikmatinya, dan seolah aku melihat ahli neraka dalam neraka bagaimana mereka saling diazab” Nabi bersabda: “Kamu telah melihatnya, maka tetaplah seperti itu, seorang hamba yang telah Allah beri cahaya Iman dalam hatinya”
Riwayat al-Bazzar (6948). Al-Zahabi dalam
Mizan al-I’tidal
 (4/469) dan Ibn hajar al-Asqalani dalam
al-Isabah
 (1/290) berkata bahawa dalam sanad ini terdapatnya Yusuf bin Atiyyah dan beliau disepakati ke atas kedha’ifannya dan dinilai sebagai
dhaif jiddan
.
Kemudian, marilah sama-sama kita tajdidkan iman kita sebagaimana perintah Rasulullah SAW dalam riwayat Abu Hurairah R.A, Baginda SAW bersabda:
جَدِّدُوا إِيمَانَكُمْ قِيلَ: يَا رَسُولَ اللهِ وَكَيْفَ نُجَدِّدُ إِيمَانَنَا؟ قَالَ: أَكْثِرُوا مِنْ قَوْلِ لَا إِلَهَ إِلَّا اللهُ
Maksudnya:
“Perbaharuilah iman kamu. Dikatakan: ‘Wahai Rasulullah, bagaimana kami memperbaharui iman kami?’ Jawab Baginda SAW: ‘Katakanlah dengan banyak kalimah (لا إلهَ إلّا اللهُ)’.”
Riwayat Ahmad (8695) dan al-Bazzar (9569). Hadith ini dinilai
dhaif
 oleh al-Albani (896) di dalam
al-Silsilah al-Dha‘ifah
Akhir kalam, marilah sama-sama kita berdoa dan munajat kepada-Nya:
رَبَّنَا لَا تُزِغْ قُلُوبَنَا بَعْدَ إِذْ هَدَيْتَنَا وَهَبْ لَنَا مِن لَّدُنكَ رَحْمَةً  إِنَّكَ أَنتَ الْوَهَّابُ
Maksudnya:
“Wahai Tuhan kami! Janganlah Engkau memesongkan hati kami sesudah Engkau beri petunjuk kepada kami, dan kurniakanlah kepada kami limpah rahmat daripada sisi-Mu; sesungguhnya Engkau jualah Tuhan Yang melimpah-limpah pemberian-Nya.”
Surah Ali Imran (8)
Wallahu a‘lam
Bertarikh: 16 Ogos 2023 bersamaan 30 Muharram 1445 H


#2647: Derhaka Kepada Hari

Soalan:
Assalamualaikum Dato’ Seri. Saya ada dengar ada yang berkata seseorang boleh derhaka kepada harinya, apa maksudnya?

Jawapan:
Alhamdulillah, segala puji bagi Allah SWT, selawat dan salam kepada Junjungan Besar Nabi Muhammad SAW, isteri dan ahli keluarga Baginda, para sahabat Baginda serta orang-orang yang mengikuti jejak langkah Baginda sehingga Hari Kiamat.
Masa merupakan kehidupan dan hari-hari dalam kehidupan manusia mewakili masanya. Dengan sebab itu, kita hendaklah menggunakan masa kita dan jangan sekali-kali kita membazirkannya.
Al-Hasan al-Basri Rahimahullah berkata: “Wahai anak Adam, sesungguhnya kamu adalah (mewakili) masa dan hari-hari. Apabila satu hari berlalu, maka sebahagian (usia) kamu juga pergi.” (Lihat kitab
al-Zuhd
 oleh Imam Ahmad, hlm. 278 dan
 al-Hilyah
 oleh Abi Nu’aim, 2/148).
Kenyataan ini menunjukkan bahawa kita ditetapkan suatu tempoh oleh Allah SWT untuk menghuni dunia pada waktu yang terhad dan terbatas. Apabila berakhirnya tempoh tersebut, maka sebuah kematian akan men- jenguk kita. Ketika itulah, datangnya penyesalan kerana kita tidak mengambil faedah dari kehidupan yang terbatas ini untuk kita penuhi dengan aktiviti ketaatan kepada Allah. Justeru, ambillah saki baki masa yang ada untuk kita menambahkan ketaatan kepada Allah. Ingatlah janji Allah:
وَلِكُلِّ أُمَّةٍ أَجَلٌ ۖ فَإِذَا جَاءَ أَجَلُهُمْ لَا يَسْتَأْخِرُونَ سَاعَةً ۖ وَلَا يَسْتَقْدِمُونَ
Maksudnya:
“Dan bagi tiap-tiap umat ada tempoh (yang telah ditetapkan); maka apabila datang tempohnya, tidak dapat mereka dikemudiankan walau sesaatpun, dan tidak dapat pula mereka didahulukan.”
(Surah al-A’raf: 34)
(Lihat
Masa Peliharalah
, hlm. 29-30)
Dalam menjawab persoalan di atas, Dr Yusuf al-Qaradhawi pernah menukilkan dari ahli hikmah yang berkata, “Siapa yang menghabisi harinya tanpa hak yang sepatut ditunaikannya atau fardhu yang patut dikerjakannya atau kemuliaan untuk dia menghasilkannya atau kebaikan untuk dia binanya, atau ilmu untuk dia perolehinya, maka sebenarnya dialah yang menderhaka harinya dan menzalimi dirinya.”
Justeru, hendaklah kita pasak surah al-‘Asr dalam kehidupan kita dan beramal dengannya kerana ia menatijahkan keuntungan di dunia dan berlangsungan hingga ke hari akhirat.
Kami akhiri dengan doa:
اللَّهُمَّ إِنَّا ظَلَمْنَا أَنْفُسَنَا ظُلْمًا كَثِيرًا، ولَا يَغْفِرُ الذُّنُوبَ إلَّا أنْتَ، فَاغْفِرْ لَنَا مَغْفِرَةً مِنْ عِنْدِكَ، وَارْحَمْنَا، إِنَّكَ أَنْتَ الْغَفُورُ الرَّحِيمُ
Maksudnya:
“Ya Allah! Sungguh kami telah menzalimi diri kami dengan kezaliman yang banyak, sedangkan tidak ada yang dapat mengampuni dosa-dosa kecuali Engkau. Maka ampunilah kami dengan suatu pengampunan dari sisi-Mu, dan rahmatilah kami. Sesungguhnya Engkau Maha Pengampun lagi Maha Penyayang.”
Bertarikh: 16 Ogos 2023 bersamaan 30 Muharram 1445 H


#2648: Mengetahui Kematian

Soalan:
Assalamualaikum Dato’ Seri. Adakah benar seseorang yang hanpir meninggal dunia mengetahui dia akan meninggal dunia?

Jawapan:
Alhamdulillah, segala puji bagi Allah SWT, selawat dan salam kepada Junjungan Besar Nabi Muhammad SAW, isteri dan ahli keluarga Baginda, para sahabat Baginda serta orang-orang yang mengikuti jejak langkah Baginda sehingga Hari Kiamat.
Kami mulakan dengan firman Allah SWT:
وَلِكُلِّ أُمَّةٍ أَجَلٌ ۖ فَإِذَا جَاءَ أَجَلُهُمْ لَا يَسْتَأْخِرُونَ سَاعَةً ۖ وَلَا يَسْتَقْدِمُونَ
Maksudnya:
“Dan bagi tiap-tiap umat ada tempoh (yang telah ditetapkan); maka apabila datang tempohnya, tidak dapat mereka dikemudiankan walau sesaat pun, dan tidak dapat pula mereka didahulukan.”
(Surah al-A’raf: 34)
Setiap makhluk yang hidup di muka bumi ini pasti akan merasai mati, iaitu saat terputusnya perhubungan antara roh dan jasad serta detik permulaan ke alam akhirat. Allah SWT telah menentukan ajal seseorang sejak azali lagi dan apabila sampai masanya, ia tidak akan dipercepatkan atau dilewatkan walau sesaat pun. Malaikat Izrail ditugaskan untuk mencabut nyawa dan apabila nyawa sampai di kerongkong, segala pintu taubat telah ditutup dan segala penyesalan tidak berguna lagi.
Dalam menjawab persoalan di atas kami katakan bahawa setiap manusia tidak mengetahui masa dan tarikh kematiannya memandangkan ia adalah rahsia Allah SWT. Akan tetapi terdapat 2 golongan manusia yang mengetahui bila mereka akan meninggal dunia berdasarkan hukum alam dan zahir iaitu:
Pertama, mereka yang menghidap penyakit parah yang tiada harapan untuk sembuh dan hayatnya dijangka mengikut doktor pakar. Namun, ini hanyalah jangkaan berdasarkan kajian dan ilmu perubatan.
Kedua, mereka yang dihukum gantung mandatori. Masa hukuman gantung telah dimaklumkan terlebih dahulu kepada pesalah.
Walaupun begitu, berlakunya ajal yang boleh berubah bila-bila masa. Pernah terjadi pada zaman gabenor Hajjaj bin Yusuf al-Thaqafi yang memerintahkan supaya dibunuh 3 orang lelaki.
Kemudian, diberi peluang untuk permohonan akhirnya. Yang pertama berkata, “izinkan saya menziarahi ibu saya untuk saya peluknya dan memohon ampun.” lantas, diperkenankan dan selepas itu dijatuhkan hukuman bunuh. Yang kedua berkata, “Izinkan saya untuk solat beberapa rakaat.” Lantas, diperkenankan setelah selesai dia dibunuh. Kemudian, yang terakhir berkata, “izinkan saya ingin merasa kepala kambing bakar yang dimasak begian, begian, begian…”
Sedang menunggu tempoh tersebut datang pula arahan hukuman dibatalkan. Algojo atau pelaksana hukuman bertanya kepada yang terakhir, “kenapa kamu memohon permintaan yang pelik, tidak sebagai mana 2 rakan kamu?” Jawabnya, “Aku berbuat demikian semata-mata untuk melengahkan masa agar aku dapat berdoa dan munajat kepada Tuhan kerana qadha’ tidak ditolak kecuali dengan doa, sebagaimana hadith Nabi SAW.”
Ertinya: Walaupun masa adalah sedikit, tapi tetap dia mengharapkan qadha yang terbaik dikurniakan kepadanya. Itulah harapan dan tawakal kepada Allah SWT secara mutlak. Maka, Allah SWT lah yang melepaskannya dan membebaskannya. Benarlah firman Allah SWT:
وَمَن يَتَوَكَّلْ عَلَى اللَّهِ فَهُوَ حَسْبُهُ ۚ إِنَّ اللَّهَ بَالِغُ أَمْرِهِ ۚ قَدْ جَعَلَ اللَّهُ لِكُلِّ شَيْءٍ قَدْرًا
Maksudnya: “
Dan (Ingatlah), sesiapa berserah diri bulat-bulat kepada Allah, maka Allah cukuplah baginya (untuk menolong dan menyelamatkannya). Sesungguhnya Allah tetap melakukan segala perkara yang dikehendakiNya. Allah telahpun menentukan kadar dan masa bagi berlakunya tiap-tiap sesuatu.
”
Surah al-Talaq (3)
Akan tetapi, Allah SWT kurniakan kepada sebahagian daripada kita perasaan dengan ucapan dan cakapan yang bahawa ajal sudah hampir tiba. Sebagai contoh, hadith Nabi SAW semasa hajjatul wada’.
يَا أَيُّهَا النَّاسُ خُذُوا مَنَاسِكَكُمْ فَإِنِّي لاَ أَدْرِي لَعَلِّي لاَ أَحُجُّ بَعْدَ عَامِي هَذَا
Maksudnya: Hai manusia, ambillah manasik haji kamu, sesungguhnya aku tidak tahu aku tidak berhaji lagi selepas tahun ini.
Riwayat al-Nasa’ie (3062), al-Tahawi dalam Ahkam al-Quran (1359). Dinyatakan sebagai sahih dalam Sahih al-Jami’ (7882)
Ini terjadi kepada ramai orang, terutamanya orang-orang baik dan soleh. Ia sebagai alamat yang membawa kebaikan kepada seseorang denagn melakukan amalan soleh dengan sebanyak-banyaknya dan akan menajdi husnul khatimah. Benarlah sabda Rasulullah SAW:
Daripada Anas bin Malik R.A, bahawa Rasulullah SAW bersabda:
إِذَا أَرَادَ اللَّهُ بِعَبْدٍ خَيْرًا عَسَلَهُ؛ قَالُوا: يَا رَسُولَ اللَّهِ، وَمَا عَسَلُهُ؟ قَالَ: يُوَفِّقُهُ لِعَمَلٍ صَالِحٍ، ثُمَّ يَقْبِضُهُ عَلَيْهِ
Maksudnya:
“Apabila Allah SWT menghendaki kebaikan bagi hamba-Nya, maka Allah memberinya ‘asal. Para sahabat bertanya, “Ya Rasulullah, apa maksud ‘asal dari-Nya?” Baginda bersabda, “Allah berikan taufiq untuk beramal soleh, kemudian Allah cabut nyawanya dalam keadaan itu (husnul khatimah).”
Riwayat al-Tirmizi (2132), Ahmad (12214), Ibn Abi ‘Asim dalam al-Sunnah (393) dan Abu Ya’la (3756). Syeikh Syu’aib al-Arna’ut menyatakan isnadnya sahih mengikut syarat al-Syaikhain.
Akhir kalam, marilah sama-sama kita berdoa:
اللَّهُمَّ اجْعَلْ خَيْرَ أَعْمَارِنَا أَوَاخِرَهَا، وَخَيْرَ أَعْمَالِنَا خَوَاتِمَهَا، وَاجْعَلْ خَيْرَ أَيَّامِنَا يَوْمَ نَلْقَاكَ
Maksudnya:
“Ya Allah! Jadikanlah sebaik-baik umur kami adalah pada penghujungnya, dan sebaik-baik amalan kami sebagai penutupnya. Dan jadikanlah sebaik-baik hari kami, adalah hari dimana kami berjumpa dengan-Mu kelak.”
Bertarikh: 16 Ogos 2023 bersamaan 30 Muharram 1445 H


#2649: Semua Nabi Menggembala

Soalan:
Assalamualaikum Dato’ Seri. Benarkah Nabi SAW dan para nabi mengembala kambing?
Jawapan:
Alhamdulillah, segala puji bagi Allah SWT, selawat dan salam kepada Junjungan Besar Nabi Muhammad SAW, isteri dan ahli keluarga Baginda, para sahabat Baginda serta orang-orang yang mengikuti jejak langkah Baginda sehingga Hari Kiamat.
Diriwayatkan secara sahih bahawa Nabi Muhammad SAW telah bekerja pada awal hidupnya sebagai penggembala kambing.  Daripada Abu Hurairah R.A, bahawa Baginda SAW pernah bersabda:
كُنْتُ أَرْعَاهَا عَلَى قَرَارِيطَ لِأَهْلِ مَكَّةَ
Maksudnya:
“Aku pernah menggembala kambing untuk penduduk Makkah dengan upah beberapa qirat.”
Riwayat al-Bukhari, no. 2262
Al-Hafiz Ibn Hajar berkata, bahawa
qirat
adalah satu bahagian tertentu daripada sekeping wang dinar atau dirham. (Lihat
Fath al-Bari,
 7/99)
Rasulullah SAW pernah menggembala kambing bersama saudara susuannya di perkampungan Bani Sa’ad di mana berlakunya peristiwa dua malaikat yang datang membelah dada Baginda. Selain itu, al-Bukhari meriwayatkan daripada Abu Hurairah R.A bahawa Rasulullah SAW bersabda, “Tidak ada Nabi kecuali telah pernah menjadi penggembala kambing.” Para sahabat bertanya, “Engkau juga ya Rasulullah?” Baginda menjawab, “Ya, aku telah menggembala dengan upah beberapa Dinar daripada Penduduk Mekah.” (Lihat
Sahih al-Bukhari, Kitab al-Ijarah
, 3/48)
Daripada Jabir bin Abdillah R.Anhuma, katanya, “Pada suatu ketika, kami bersama Nabi SAW di tempat bernama Marr al-Zahran. Kami memetik buah yang matang dari pohon bernama al-Araak. Lalu Nabi SAW berkata, “Pilihlah yang berwarna hitam.” Kami pun bertanya, “Wahai Rasul Allah, seolah-olah Baginda pernah menggembala kambing?” Baginda menjawab, “Ya, tidak ada seorang Nabi kecuali telah menjadi penggembala kambing,” atau hampir itulah maksudnya. (Lihat
 Sahih Muslim,
 3/1621)
Al-Hafiz Ibn Hajar berkata, “Hikmah di sebalik penggembalaan kambing sebelum masa kenabian tiba adalah agar mereka terbiasa mengatur kambing, yang nanti dengan sendirinya akan terbiasa menangani permasalahan umat manusia.” (Lihat
 Fath al-Bari,
1/144).
Saya katakan, kambing ada yang bersifat menguasai, ada yang kena tanduk, ada yang lemah. Ini semua memerlukan penggembala mengatur dan memberi makan kepada setiap kambingnya agar semuanya cukup makan dan gemuk. Untuk itu, sebuah didikan awal dalam mengurus binatang kepada mengurus manusia selepas itu. (Lihat
Garis Masa Hayat al-Rasul SAW,
hlm. 38)
Abu al-Laith al-Samarqandi berkata: Hikmah para nabi memelihara kambing kerana Allah menguji mereka untuk menguruskan haiwan ternakan yang pertama sehingga zahir bagi mereka sifat rahmat kepada makhluknya sedangkan Allah Maha Mengetahui. Apabila Allah mendapati mereka bersifat rahmat terhadap haiwan ternakan maka Allah menjadikan mereka para nabi, dan Allah jadikan mereka menguasai dan memimpin anak Adam dalam urusan agama mereka (Lihat
Tanbih al-Ghafilin,
 hlm. 253)
Justeru tidak pelik ramai para nabi memelihara dan menternak kambing seperti nabi Musa, nabi Syu’aib, nabi Lut dan lain-lain.
Firman Allah SWT:
 قَالَ هِيَ عَصَايَ أَتَوَكَّأُ عَلَيْهَا وَأَهُشُّ بِهَا عَلَىٰ غَنَمِي وَلِيَ فِيهَا مَآرِبُ أُخْرَىٰ
Maksudnya:
Nabi Musa menjawab: “Ini ialah tongkatku; aku bertekan atasnya semasa, berjalan, dan aku memukul dengannya daun-daun kayu supaya gugur kepada kambing-kambingku, dan ada lagi lain-lain keperluanku pada tongkat itu”.
(Surah Taha: 18)
Kami akhiri dengan doa:
اللَّهُمَّ إِنَّا نَسْأَلُكَ عِلْمًا نَافِعًا، وَرِزْقًا طَيِّبًا، وَعَمَلاً مُتَقَبَّلاً
Maksudnya:

“
Ya Allah, kami memohon kepada-Mu ilmu yang bermanfaat, rezeki yang baik dan amalan yang diterima.”
Bertarikh: 16 Ogos 2023 bersamaan 30 Muharram 1445 H


#265 Solat di Beranda Masjid dengan Mengikut Imam dalam Masjid

-33%

Siri Tasawuf
Ahasin Al Kalim Syarah Hikam Jilid 2

RM
30.00

RM
20.00
Tambah Troli

eBook Siri umum
[eBook] Inilah Doaku

RM
5.00
Tambah Troli

Siri Umum
[eBook] Kalimah Allah Edisi Kemaskini

RM
10.00
Tambah Troli

Buku Fizikal
Keajaiban Sedekah

RM
25.00
Tambah Troli

Ebook
eBook Mereka yang Pemurah
Rated
5.00
 out of 5

RM
10.00
Tambah Troli
-33%

eBook Sirah
[eBook] – Garis Masa Hayat Al Rasul SAW Edisi Pertama

RM
30.00

RM
20.00
Tambah Troli
-20%

Buku Fizikal
Panduan Lengkap Ke Arah Kesempurnaan Ibadah Haji dan Umrah

RM
100.00

RM
80.00
Tambah Troli

Kajian Ilmiah
Sahabat Nabi SAW yang bernama Tha’labah

RM
5.00
Tambah Troli
Soalan:
Assalamualaikum w.b.t. Musim pandemik ini, sesetengah masjid tidak membenarkan mereka yang tidak bawa sejadah untuk masuk solat di dalam ruangan solat utama, tetapi hanya dibenarkan untuk solat di ruangan beranda masjid sahaja. Jadi, mereka akan solat dengan mengikuti imam yang berada di dalam masjid sekalipun mereka solat di bahagian beranda. Soalan saya, adakah perkara itu dibenarkan kerana kadang-kadang saya lihat jarak saf dalam masjid dengan mereka yang berada di bahagian beranda masjid sangatlah jauh? Mohon pencerahan. Terima kasih.
Jawapan:
Kami mulakan dengan firman Allah SWT:
فَاتَّقُوا اللَّهَ مَا اسْتَطَعْتُمْ وَاسْمَعُوا وَأَطِيعُوا وَأَنفِقُوا خَيْرًا لِّأَنفُسِكُمْ ۗ وَمَن يُوقَ شُحَّ نَفْسِهِ فَأُولَٰئِكَ هُمُ الْمُفْلِحُونَ
Maksudnya:
 “
Oleh itu bertaqwalah kamu kepada Allah sedaya supaya kamu; dan dengarlah (akan pengajaran-pengajaran-Nya) serta taatlah (akan perintah-perintah-Nya); dan belanjakanlah harta kamu (serta buatlah) kebajikan untuk diri kamu. Dan (ingatlah), sesiapa yang menjaga serta memelihara dirinya daripada dipengaruhi oleh tabiat bakhilnya, maka merekalah orang-orang yang berjaya.”
[1]
Al-Sa‘di menyebutkan dalam tafsirnya,
Taisir al-Karim al-Rahman fi Tafsir Kalam al-Mannan
[2]
 bahawa Allah SWT memerintahkan para hamba-Nya untuk bertaqwa kepada-Nya iaitu dengan mematuhi segala perintah-Nya dan meninggalkan segala larangan-Nya. Oleh itu, ayat ini menunjukkan bahawa segala kewajipan yang tidak mampu dilakukan oleh seorang hamba akan gugur daripadanya. Begitu juga, jika seorang hamba itu mampu menunaikan sebahagian kewajipan dan tidak mampu pada sebahagian kewajipan yang lain, maka hendalah dia menunaikan kewajipan tersebut mengikut kadar kemampuannya dan tergugur daripadanya apa yang dia tidak mampu sebagaimana sabda Nabi SAW:
وَإِذَا أَمَرْتُكُمْ بِأَمْرٍ فَأْتُوا مِنْهُ مَا اسْتَطَعْتُمْ
Maksudnya:
 “
Apabila aku memerintahkan kamu dengan sesuatu, maka lakukanlah ia mengikut kemampuan kamu.
”
[3]
Beranda masjid
Beranda ialah ruang terbuka yang berbumbung dan berlantai di bahagian depan atau tepi rumah.
[4]
 Maka, kita boleh definisikan beranda masjid sebagai ruangan terbuka yang berbumbung dan berlantai yang biasanya berada di sekeliling masjid. Ruangan ini juga biasanya tidak berkarpet.
Syarat-syarat mengikut imam bagi solat berjemaah
Antara syarat-syarat sahnya solat berjemaah ialah makmum mesti mengetahui pergerakan imam. Mengenai perkara ini, al-Nawawi ada menyebutkan bahawa disyaratkan untuk sahnya ikutan dalam solat berjemaah ialah makmum mengetahui segala pergerakan dalam solat orang yang menjadi imam, sama ada kedua-duanya — yakni imam dan makmum — menunaikan solat di dalam masjid, luar masjid atau salah seorangnya di dalam masjid dan seorang lagi berada di luar masjid. Inilah perkara yang telah disepakati oleh para ulama. Ulama mazhab al-Syafi‘i menyatakan bahawa hasil pengetahuan makmum itu ialah dengan mendengar imam, mendengar orang yang dibelakang imam, melihat pergerakkan imam atau pergerakkan orang yang di belakang imam, dan mereka telah menukilkan ijma‘ mengenai keharusan berpegang pada tiap-tiap satu daripada perkara tersebut.
[5]
Perkara yang sama disebutkan oleh al-Khatib al-Syirbini iaitu disyaratkan makmum mengetahui segala pergerakan imam dalam solat, supaya makmum itu dapat mengikut sama ada dengan melihat imam, melihat sebahagian daripada saf — yakni makmum yang lain, — mendengar suara imam atau mendengar suara
muballigh
.
[6]
Berbalik kepada soalan yang diajukan, sekiranya imam dan makmum sama-sama berada di dalam masjid maka mengikut imam adalah sah walau sejauh mana sekalipun jarak antara kedua-duanya ataupun terlindung oleh dinding-dinding yang boleh dilalui.
[7]
 Namun sekiranya imam dan makmum berada di luar masjid atau imam di dalam masjid manakala makmum pula di luar masjid, ketika ini disyaratkan jarak antara kedua-duanya tidak terlalu jauh. Dalam hal ini, para ulama ada meletakkan tiga syarat tambahan iaitu:
Hendaklah tiada penghadang (halangan) yang menghalang makmum daripada melihat imam atau melihat makmum lain yang melihat imam.
Makmum boleh sampai kepada imam tanpa perlu menyimpang dan membelok (daripada arah kiblat).
Jarak antara kedua-duanya tidak melebihi 300 hasta.
Kemudian kiraan jarak 300 hasta itu pula bagi situasi di mana salah seorang berada di dalam masjid, manakala sebahagian lagi berada di luar masjid, adalah bermula dari bahagian akhir masjid dan bukannya dari saf yang terakhir dalam masjid iaitu jarak di antara tepi dinding luar masjid dengan tempat berdiri makmum yang terdekat di luar masjid tidak melebih 300 hasta.
[8]
Kesimpulannya
Berdasarkan kepada perbincangan dan perbahasan di atas,
kami berpendapat bahawa solat yang didirikan di beranda masjid dengan mengikut imam yang berada di dalam masjid adalah dibolehkan
kerana ia masih lagi dalam ruang lingkup jarak yang dibenarkan. Lebih-lebih lagi, kiraan jarak 300 hasta itu bermula daripada dinding masjid dan bukannya saf terakhir di dalam masjid.
Semoga Allah SWT memberikan kefahaman yang jelas kepada kita semua dalam beragama. Ameen.
Wallahua‘lam.
Bertarikh: 11 Januari 2022 bersamaan 8 Jamadil Akhir 1443H
[1]
 Surah al-Taghabun: 16
[2]
 Lihat
Tafsir al-Sa‘di
, 1/868.
[3]
 Riwayat al-Bukhari (7288)
[4]
 Lihat
https://prpm.dbp.gov.my/cari1?keyword=beranda
.
[5]
 Lihat
al-Majmu‘ Syarh al-Muhazzab
, 4/309.
[6]
 Lihat
Mughni al-Muhtaj
, 1/494.
[7]
 Lihat
al-Fiqh al-Manhaji
, 1/181;
Tuhfah al-Muhtaj
, 2/313.
[8]
 Lihat
al-Taqrirat al-Sadida
h, hlm. 297;
al-Fiqh al-Manhaji
, 1/182.
-33%

Siri Tasawuf
Ahasin Al Kalim Syarah Hikam Jilid 2

RM
30.00

RM
20.00
Tambah Troli

eBook Siri umum
[eBook] Inilah Doaku

RM
5.00
Tambah Troli

Siri Umum
[eBook] Kalimah Allah Edisi Kemaskini

RM
10.00
Tambah Troli

Buku Fizikal
Keajaiban Sedekah

RM
25.00
Tambah Troli

Ebook
eBook Mereka yang Pemurah
Rated
5.00
 out of 5

RM
10.00
Tambah Troli
-33%

eBook Sirah
[eBook] – Garis Masa Hayat Al Rasul SAW Edisi Pertama

RM
30.00

RM
20.00
Tambah Troli
-20%

Buku Fizikal
Panduan Lengkap Ke Arah Kesempurnaan Ibadah Haji dan Umrah

RM
100.00

RM
80.00
Tambah Troli

Kajian Ilmiah
Sahabat Nabi SAW yang bernama Tha’labah

RM
5.00
Tambah Troli


#2650: Tafsir Surah al-Takathur Ayat 8

Soalan:
Assalamualaikum Dato’ Seri. Boleh Dato’ Seri tafsirkan dan terangkan kepada kami apakah maksud nikmat seperti yang termaktub dalam surah al-Takathur ayat 8?

Jawapan:
Alhamdulillah, segala puji bagi Allah SWT, selawat dan salam kepada Junjungan Besar Nabi Muhammad SAW, isteri dan ahli keluarga Baginda, para sahabat Baginda serta orang-orang yang mengikuti jejak langkah Baginda sehingga Hari Kiamat.
Kami mulakan dengan firman Allah SWT:
ثُمَّ لَتُسْأَلُنَّ يَوْمَئِذٍ عَنِ النَّعِيمِ
Maksudnya:
“Selain dari itu, sesungguhnya kamu akan ditanya pada hari itu, tentang segala nikmat (yang kamu telah menikmatinya)!”
Surah al-Takathur (8)
Imam al-Qurtubi berkata: Manusia akan ditanya tentang nikmat dunia yang melalaikannya daripada beramal untuk hari akhirat. Soalan yang akan ditanya pada hari akhirat ini bersifat umum kepada orang kafir dan Mukmin tentang kelazatan dunia. Ia akan ditanya kepada orang kafir untuk mempersendakannya kerana maksiat dan kekufurannya. Manakala soalan kepada orang Mukmin adalah untuk memuliakannya kerana ketaatan dan kesyukurannya. (Lihat
Tafsir al-Qurtubi
, 20/177)
Syeikh Abd al-Rahman al-Sa’di berkata: Pada hari itu, kamu akan ditanya tentang kenikmatan yang telah kamu nikmati di dunia, apakah kamu bersyukur atasnya, memenuhi hak Allah dalam menggunakannya, dan tidak menggunakannya untuk melanggar perintah-Nya. Ataukah kamu tertipu oleh kenikmatan tersebut dan tidak bersyukur? Bahkan mungkin kamu telah menggunakan kenikmatan tersebut untuk melakukan maksiat kepada Allah, dan sebagai akibatnya, kamu akan dihukum karana itu. (Lihat
Taisir al-Karim al-Rahman
, hlm. 933)
Soalan yang ditanya ini adalah ketika manusia dihisab di Padang Mahsyar. Ia berlaku sebelum manusia melihat dan diazab di dalam api neraka, walaupun Allah memberi peringatan tentangnya selepas manusia melihat api neraka. Turutan tersebut hanyalah daripada sudut pemakluman daripada Allah, bukan turutan perkara yang akan berlaku. (Lihat
al-Tafsir al-Munir
, 30/388)
Daripada Makhul ketika ditanya tentang ayat ini, beliau menjawab, “Nikmat dengan maksud dapat meminum air yang sejuk, berteduhnya orang-orang miskin, kenyangnya perut, tubuh badan yang sihat dan mampu berdiri serta kelazatan merasa nikmat tidur.” (Lihat
Tanbih al-Ghafilin
, hlm. 295).
Kami akhiri dengan doa:
اللَّهُمَّ زِدْنَا وَلَا تَنْقُصْنَا، وَأَكْرِمْنَا وَلَا تُهِنَّا، وَأَعْطِنَا وَلَا تَحْرِمْنَا، وَآثِرْنَا وَلَا تُؤْثِرْ عَلَيْنَا، وَارْضِنَا وَارْضَ عَنَّا
Maksudnya:
“Wahai Allah! Tambahkanlah buat kami dan jangan Engkau kurangkan. Muliakanlah kami, jangan hinakan kami. Berilah buat kami, jangan dicegahnya. Pilihlah kami, jangan Engkau biarkan dan redhailah kami dan redhailah pula semua usaha kami.”
Riwayat al-Tirmizi (3173), al-Nasa’ie dalam
al-Sunan al-Kubra
 (1443) dan Ahmad (223)
Bertarikh: 16 Ogos 2023 bersamaan 30 Muharram 1445 H